text:
KGAOLO YA SENYANE
Na Bofelo bja Lefase bo Kgauswi?
1. Re ka ithuta kae ka bokamoso?
NA O kile wa re o bogetše ditaba gomme wa ipotšiša gore: ‘Na ge nako e dutše e eya dilo di tla mpefala go feta mo?’ Go na le masetlapelo a magolo le bošoro bjo bontši kudu moo batho ba bangwe ba dumelago gore bofelo bja lefase bo swanetše go ba bo le kgauswi. Na seo ke therešo? Na go na le kamoo re ka tsebago seo se tlago go direga nakong e tlago? Ee. Gaešita le ge batho ba ka se kgone go bolela e sa le pele seo se tlago go direga, Jehofa Modimo o a kgona. O diriša Beibele go re botša ka bokamoso bja rena le seo se tlago go direga lefaseng nakong e tlago.
2, 3. Barutiwa ba Jesu ba be ba nyaka go tseba’ng, gona Jesu o ile a ba araba bjang?
2 Beibele ge e bolela ka bofelo bja lefase, ga e re gore go tla fedišwa polanete ye ya rena, eupša e ra gore go tla fedišwa bobe. Jesu o rutile batho gore Mmušo wa Modimo o tla buša lefase ka moka. (Luka 4:43) Barutiwa ba gagwe ba be ba nyaka go tseba gore Mmušo wa Modimo o tlo tla neng. Ka gona ba ile ba mmotšiša gore: “Dilo tše di tla direga neng, le gona pontšho ya go ba gona ga gago le ya bofelo bja tshepedišo ya dilo e tla ba eng?” (Mateo 24:3) Jesu ga se a ka a ba nea letšatši la go lebanya, eupša o ile a ba botša dilo tšeo di bego di tla direga pejana ga bofelo bja lefase le. Dilo tšeo Jesu a di boletšego, di a direga gona bjale.
3 Kgaolong ye, re tlo ahlaahla bohlatse bjo bo bontšhago gore bofelo bja lefase bo kgauswi. Sa pele, re swanetše go ithuta ka ntwa yeo e bilego gona legodimong e le gore re tle re kwešiše gore ke ka baka la eng maemo e le a mabe ka tsela ye mo lefaseng.
NTWA LEGODIMONG
4, 5. (a) Go ile gwa direga’ng legodimong ka morago ga gore Jesu e be Kgoši? (b) Go ya ka Kutollo 12:12, go be go tla direga’ng ka morago ga gore Sathane a lahlelwe mo lefaseng?
4 Go Kgaolo 8 re ithutile gore Jesu e bile Kgoši legodimong ka 1914. (Daniele 7:13, 14) Puku ya Kutollo e re botša seo se diragetšego. E re: “Ntwa ya tsoga legodimong. Mikaele [ke gore, Jesu] le barongwa ba gagwe ba lwa le drakone [Sathane] gomme drakone le barongwa ba yona ba lwa.” * Sathane le batemona ba gagwe ba ile ba fenywa ntweng yeo gomme ba lahlelwa mo lefaseng. Nagana kamoo barongwa ba ilego ba thaba ka gona! Eupša go be go tla direga’ng ka batho ba mo lefaseng? Beibele e re ba be ba tla welwa ke mathata. Ka baka la’ng? Ka gobane Diabolo o galefile kudu, “ka ge a tseba gore o na le nako e kopana.”
5 Diabolo o baka mathata a mantši kamoo a ka kgonago ka gona mo lefaseng. O galefile kudu ka gobane o šaletšwe ke nako e kopana pele Modimo a mo fediša. Anke re ahlaahleng seo Jesu a itšego se tlo direga mehleng ya bofelo.
MEHLA YA BOFELO
6, 7. Re ka re’ng ka ntwa le tlala lehono?
6 Ntwa. Jesu o itše: “Setšhaba se tla tsogela setšhaba gomme mmušo wa tsogela mmušo.” (Mateo 24:7) Batho ba bantši ba bolailwe dintweng mo mehleng ya rena go feta nakong le ge e le efe historing. Pego e nngwe yeo e tšwago Mokgatlong wa Worldwatch e bontšha gore ga e sa le go tloga ka 1914, dintwa di bolaile batho ba ka godimo ga ba dimilione tše 100. Batho bao ba fetago palo yeo gararo ba bolailwe dintweng mengwageng e 100 ya magareng ga 1900 le 2000 go feta bao ba bolailwego mengwageng e 1 900 e fetilego. Anke o nagane manyami le bohloko bjo bo kwelwego ke batho ba dimilione ka baka la ntwa!
7 Tlala. Jesu o itše: “Go tla ba le tlhaelelo ya dijo.” (Mateo 24:7) Gaešita le ge go tšweletšwa dijo tše dintši lehono go feta le ge e le neng pele, batho ba bantši ba bolawa ke tlala. Ka baka la’ng? Ka gobane ga ba na tšhelete e lekanego ya go reka dijo goba ga ba na naga yeo ba ka e lemago. Batho ba ka godimo ga bilione ba phela ka tšhelete e nyenyane kudu ka letšatši. Mokgatlo wa Lefase wa tša Maphelo o re ngwaga o mongwe le o mongwe go hwa bana ba dimilione ka gobane ga ba hwetše dijo tše di lekanego tša go ba fepa.
8, 9. Ke’ng seo se bontšhago gore dilo tšeo Jesu a di boletšego e sa le pele ka ditšhišinyego tša lefase le malwetši di a phethagala?
8 Ditšhišinyego tša lefase. Jesu o porofetile gore: “Go tla ba le ditšhišinyego tše dikgolo tša lefase.” (Luka 21:11) Gona bjale go letetšwe gore ngwaga le ngwaga go be le ditšhišinyego tša lefase tše dintši le tše matla. Ga e sa le go tloga ka ngwaga wa 1900, batho ba ka godimo ga dimilione tše pedi ba bolailwe ke ditšhišinyego tša lefase. Le gona, gaešita le ge gona bjale thekinolotši e thušitše gore go bonwe ditšhišinyego tša lefase pele di ka direga, batho ba bantši ba sa dutše ba bolawa ke tšona ditšhišinyego tšeo tša lefase.
9 Malwetši. Jesu o boletše e sa le pele gore go tla ba le “malwetši.” Malwetši a kotsi a tla phatlalala kapejana gomme a bolaya batho ba bantši. (Luka 21:11) Gaešita le ge dingaka di ithutile go alafa malwetši a mantši, go sa dutše go na le malwetši ao a ka se alafegego. Ge e le gabotse, pego e nngwe e hlalosa gore ngwaga le ngwaga, batho ba dimilione ba bolawa ke malwetši a go swana le bolwetši bja mafahla, malaria le kholera. Go oketša moo, dingaka di hweditše malwetši a mangwe a 30 a mafsa, gomme a mangwe a ona ga a alafege.
BOITSHWARO BJA BATHO BA MEHLENG YA BOFELO
10. Lengwalo la 2 Timotheo 3:1-5 le phethagala bjang lehono?
10 Lengwalo la 2 Timotheo 3:1-5, le re: “Mehleng ya bofelo go tla ba le dinako tše di hlobaetšago tšeo go lego thata go lebeletšana le tšona.” Moapostola Paulo o hlalositše kamoo batho ba bantši ba tlago go itshwara ka gona mehleng ya bofelo. O itše batho e tla ba
baithati
ba go rata tšhelete
ba go se kwe batswadi
ba go se botege
ba go se rate malapa a bona
ba se nago boitshwaro
ba bogale le ba go rata dintwa
ba go rata maipshino go feta Modimo
ba go itira eka ba rata Modimo eupša ba sa nyake go mokwa
11. Go ya ka Psalme 92:7, go tla direga’ng ka batho ba babe goba ba kgopo?
11 Na batho ba bantši ba itshwara ka tsela ye moo o dulago gona? Batho ba bantši lefaseng ka moka ba itshwara ka tsela ye. Eupša Modimo o kgauswi le go fetoša maemo a. O holofetša gore: “Ge ba kgopo ba hloga go etša dimela, le ge bohle bao ba tlwaetšego go dira tšeo di gobatšago ba hloga, ke ka morero wa gore ba tle ba fedišetšwe sa ruri.”
DITABA TŠE DIBOTSE MEHLENG YA BOFELO
12, 13. Jehofa o re rutile’ng mehleng ye ya bofelo?
12 Beibele e boletše e sa le pele gore mehleng ya bofelo, lefase le tla tlala ka bohloko le tlaišego. Le gona Beibele e re go tla direga dilo tše dibotse.
13 Go kwešiša Beibele. Moporofeta Daniele o ngwadile mabapi le mehla ya bofelo gore: “Tsebo ya therešo e tla ata.” (Daniele 12:4) Modimo o be a tla nea batho ba gagwe bokgoni bja go kwešiša Beibele ka mo go kwagalago kudu go feta pele. Jehofa o dirile se kudukudu ga e sa le go tloga ka 1914. Ka mohlala, o re rutile bohlokwa bja leina la gagwe le morero wa gagwe ka lefase gotee le therešo ka sehlabelo sa topollo, le seo se diregago ge re ehwa gotee le ka tsogo. Re ithutile gore ke Mmušo wa Modimo feela wo o ka rarollago mathata a rena ka moka. Le gona re ithutile kamoo re ka hwetšago lethabo le kamoo re ka phelago ka tsela e kgahlišago Modimo. Eupša bahlanka ba Modimo ba dira’ng ka seo ba ithutilego sona? Boporofeta bjo bongwe bo re nea karabo.
14. Ditaba tše dibotse tša Mmušo di bolelwa kae, gona di bolelwa ke bomang?
14 Modiro wa go bolela ditaba tše dibotse lefaseng ka moka. Ge Jesu a be a bolela ka mehla ya bofelo o itše: “Ditaba tše tše dibotse tša Mmušo di tla bolelwa lefaseng ka moka.” (Mateo 24:3, 14) Ditaba tše dibotse tša Mmušo di bolelwa dinageng tša ka godimo ga tše 230 ka maleme a ka godimo ga a 700. Ee, lefaseng ka moka, Dihlatse tša Jehofa tše di tšwago “ditšhabeng tšohle [le] melokong yohle” di thuša batho go kwešiša gore Mmušo wa Modimo ke eng le seo o tlago go se direla batho. (Kutollo 7:9) Le gona di dira se mahala. Le ge di hloilwe le go tlaišwa ke batho ba bantši, ga go na seo se ka dirago gore di tlogele go bolela ditaba tše dibotse, bjalo ka ge Jesu a porofetile.
O TLA DIRA ENG?
15. (a) Na o a dumela gore re phela mehleng ya bofelo, gona ka baka la’ng? (b) Go tlo direga’ng ka batho bao ba kwago Jehofa le ka bao ba sa mo kwego?
15 Na o a dumela gore re phela mehleng ya bofelo? Diporofeto tše dintši tša Beibele tša mabapi le mehla ya bofelo di a phethagala. Kgauswinyane Jehofa o tla laela gore modiro wa go bolela ditaba tše dibotse o se sa dirwa gomme “bofelo” bo tla tla. (Mateo 24:14) Bofelo ke’ng? Ke ntwa ya Haramagedone, ge Modimo a tlo fediša bobe ka moka. Jehofa o tla diriša Jesu le barongwa ba gagwe ba matla go fediša motho le ge e le ofe yo a sa nyakego go kwa Yena le Morwa wa gagwe. (2 Bathesalonika 1:6-9) Ka morago ga moo, Sathane le batemona ba gagwe ba ka se sa aroša batho. Le gona bohle bao ba nyakago go kwa Modimo le go amogela Mmušo wa gagwe ba tla bona kholofetšo e nngwe le e nngwe ya Modimo e phethagala.
16. Ka ge bofelo bo le kgauswi kudu, o swanetše go dira’ng?
16 Kgauswinyane lefase le leo le bušwago ke Sathane le tla fedišwa. Ka gona go bohlokwa kudu gore re ipotšiše gore: ‘Ke swanetše go dira’ng?’ Jehofa o nyaka gore o ithute dilo tše dintši ka Beibeleng kamoo o ka kgonago ka gona. O swanetše go tšeela thuto ya gago godimo. (Johane 17:3) Dihlatse tša Jehofa di ba le diboka beke e nngwe le e nngwe go thuša batho go kwešiša Beibele. Dira sohle seo o ka se kgonago go ba gona dibokeng tšeo ka mehla. (Bala Baheberu 10:24, 25.) Ge o lemoga gore o swanetše go dira diphetogo, o se ke wa tšhaba go di dira. Ge o dutše o dira diphetogo tšeo, tswalano ya gago le Jehofa e tla ba matla.
17. Ke ka baka la’ng batho ba bantši ba tla makala ge bofelo bo fihla?
17 Moapostola Paulo o hlalositše gore go fedišwa ga batho ba babe go tla tla ge batho ba bantši ba sa itebetše, ‘go swana le lehodu la bošego.’ (1 Bathesalonika 5:2) Jesu o porofetile gore batho ba bantši ba tla kgetha go hlokomologa bohlatse bja gore re phela mehleng ya bofelo. O itše: “Go etša feela kamoo mehla ya Noa e bego e le ka gona, le go ba gona ga Morwa wa motho [goba, mehla ya bofelo] go tla ba bjalo. Gobane go etša ge ba be ba le bjalo mehleng yeo ya pele ga Meetsefula, ba eja ba enwa, banna ba nyala le basadi ba nyalwa, go fihla letšatšing leo Noa a tsenego ka lona arekeng, ba se ele hloko go fihla Meetsefula a etla a ba gogola ka moka, le go ba gona ga Morwa wa motho go tla ba bjalo.”
18. Jesu o re neile temošo efe?
18 Jesu o re lemošitše gore ga se ra swanela go šitišwa ke “bojagobe, go nwa kudu le dipelaelo tša bophelo.” O boletše gore bofelo bo tla tla kapejana, “go etša molaba.” Le gona o boletše gore bo “tla tlela bohle bao ba dulago lefaseng.” Ke moka a oketša ka gore: “Dulang le phakgame ka dinako tšohle le lopa [goba, le rapela ka go tšwa pelong] gore le atlege ka go phonyokga dilo tše ka moka tše di reretšwego go direga, le go ema pele ga Morwa wa motho.” (Luka 21:34-36) Ke ka baka la’ng go le bohlokwa kudu gore re theetše temošo ye ya Jesu? Ka gobane kgauswinyane lefase le lebe la Sathane le tlo fedišwa. Ke feela bao ba amogelwago ke Jehofa le Jesu ba tlago go phologa bofelo gomme ba phela ka mo go sa felego lefaseng le lefsa.
^ par. 4 Mikaele ke leina le lengwe la Jesu Kriste. Gore o hwetše ditaba ka botlalo, hle bala Tlhaloso 23.
Ithute ka mo go oketšegilego
“Bofelo”
—Bo Bolela Eng?
Na o be o tseba gore seo Beibele e se boelago ka “bofelo” ge e le gabotse ke ditaba tše dibotse?


c: text/html

text:
TABA YA LETLAKALA LA KA NTLE | NA GO RAPELA GO A HOLA?
Na go na le Motho yo a Theetšago?
Batho ba bangwe ba nagana gore go rapela e fo ba go senya nako le gore ga go motho yo a theetšago. Ba bangwe ba lekile go rapela eupša ba nagana gore ga ba arabje. Moilamodimo yo mongwe o ile a ikgopolela gore Modimo e ka ba e le motho wa mohuta mang ke moka a rapela ka gore: “E fo ntshebela go se nene.” Eupša o ile a bolela gore Modimo o ile a “homola a re tuu!”
Lega go le bjalo, Beibele e re kgonthišetša gore go na le Modimo le gore o theetša dithapelo. Beibele e na le mantšu ao a ilego a botšwa batho ba bogologolo, a rego: “O [Modimo] tla le gaugela ge a ekwa le goeletša; ge a ekwa le lla o tla le araba.” (Jesaya 30:19) Temana e nngwe ya Beibele e re: “Thapelo ya ba botegago e a mo kgahla.”—Diema 15:8.
Jesu o ile a rapela Tatagwe, “gomme kgopelo ya gagwe ya kwewa.” —Baheberu 5:7
Beibele gape e bolela ka mehlala ya batho bao dithapelo tša bona di ilego tša kwewa. Temana e nngwe e bolela gore Jesu o ile a “kgopela Yo a ilego a kgona go mo phološa” le gore “kgopelo ya gagwe [e ile] ya kwewa.” (Baheberu 5:7) Mehlala e mengwe e ka hwetšwa go Daniele 9:21 le go 2 Dikoronika 7:1.
Gona ke ka baka la’ng batho ba bangwe ba nagana gore dithapelo tša bona ga di arabje? E le gore dithapelo tša rena di kwewe, re swanetše go rapela Modimo yoo go bolelwago ka yena ka Beibeleng feela, e lego Jehofa, * e sego modimo yo mongwe goba badimo. Modimo gape o nyaka gore re ‘kgopele go ya ka thato ya gagwe’—re kgopele dilo tšeo a di amogelago. Modimo o re kgonthišetša gore ge re rapela ka tsela ye, “o a re kwa.” (1 Johane 5:14) Ka gona, e le gore dithapelo tša rena di kwewe, re swanetše go tseba Modimo yoo go bolelwago ka yena ka Beibeleng le go ithuta ka thato ya gagwe.
Batho ba bantši ba dumela gore thapelo ga e fo ba tirelo ya bodumedi eupša ba gatelela gore Modimo o kwa dithapelo le go di araba. Isaac, wa kua Kenya, o re: “Ke ile ka rapelela thušo ya gore ke kwešiše Beibele. Ka moragonyana ga moo, motho yo mongwe o ile a tla go nna gomme a ithaopela go nthuša.” Kua Philippines, Hilda o be a nyaka go kgaotša go kgoga. Ka morago ga go palelwa gantši, monna wa gagwe o ile a mo eletša ka gore: “Ke ka baka la’ng o sa rapele Modimo gore a go thuše?” O ile a diriša keletšo yeo gomme o re: “Ke ile ka makatšwa ke kamoo [Modimo] a ilego a nthuša ka gona. Go be go le bjalo ka ge eka ga ke sa kganyoga go kgoga. Ke ile ka kgona go kgaotša go kgoga.”
Na Modimo a ka ba a nyaka go go thuša ka dilo tšeo o tshwenyegilego ka tšona tšeo di dumelelanago le thato ya gagwe?
^ par. 6 Jehofa ke leina la Modimo bjalo ka ge le utolotšwe ka Beibeleng.

robotstxt: allowed

filter: keep


text:
Na Dihlatse tša Jehofa di Dira Modiro wa Ntlo le Ntlo Gore di tle di Phološwe?
Aowa. Re ya ka ntlo le ntlo ka mehla, eupša ga re dumele gore seo ke sona se tlago go re phološa. (Baefeso 2:8) Ka baka la’ng?
Nagana ka mohlala wo: Akanya monna yo botho a botša motho yo mongwe le yo mongwe gore o tla mo nea mpho ya go tura ge a ka fihla lefelong le itšego ka letšatši le itšego. Ge e ba ruri o bota kholofetšo ya monna yoo, na o tla latela ditaelo tša gagwe? Ga go pelaelo gore o tla dira bjalo! Mohlomongwe o tla ba wa botša bagwera le ba leloko ka taba yeo, e le gore le bona ba tle ba holege. Eupša go latela ditaelo tša monna yoo, ga se gona go dirago gore o hwetše mpho yeo. O tla e hwetša ka gobane monna yoo a nyaka go go fa yona.
Ka mo go swanago, Dihlatse tša Jehofa di bota kholofetšo ya Modimo ya gore o tla nea bohle bao ba mo kwago bophelo bjo bo sa felego. (Baroma 6:23) Re dira sohle seo re ka se kgonago gore re botše ba bangwe seo re se dumelago, re holofetše gore le bona ba tla holwa ke kholofetšo yeo ya Modimo. Eupša ga re dumele gore re tlo phološwa ka ge re tšea karolo modirong wa boboledi. (Baroma 1:17; 3:28) Ge e le gabotse, ga go seo motho a ka se dirago gore a hwetše tšhegofatšo yeo e tšwago go Modimo. “
Ga re phološwe ka baka la mediro ya rena, eupša Modimo o re phološa ka baka la kgaugelo ya gagwe.”—Tito 3:5., Contemporary English Version.


text:
Na o be o Tseba?
Na ke therešo gore mehleng ya bogologolo motho o be a ka bjala mefoka tšhemong ya motho yo mongwe?
GO MATEO 13:24-26, Jesu o tsopotšwe a re: “Mmušo wa magodimo o swantšhitšwe le motho yo a bjetšego peu e botse tšhemong ya gagwe. Eitše ge batho ba robetše, lenaba la gagwe la tla la bjala mefoka gare ga korong la tloga. Ge lekgaba le gola le tšweletša dienywa, mefoka le yona ya tšwelela.” Bangwadi ba fapafapanego ba ile ba ipotšiša ge e ba papišo ye e le therešo, eupša dingwalwa tša semolao tša Roma ya bogologolo di bolela gore papišo ye ke therešo.
Pukuntšu e nngwe ya Beibele e re: “Go ya ka molao wa Baroma, ge motho a be a ka bjala ngwang ka tšhemong ya motho yo mongwe ka morero wa go itefeletša . . . , seo e be e le bosenyi. Taba ya gore go be go na le molao wo o thibelago se, e bontšha gore batho ba bantši ba be ba dira se.” Alastair, e lego seithuti sa molao o hlalosa gore ka 533 C.E., Mmušiši wa Roma e lego Justinian o ile a gatiša pukwana yeo e bitšwago Digest, yeo e bego e bolela ka molao wa Baroma le mantšu a itšego a ditsebi tša kgale tša molao (mo e ka bago 100-250 C.E.). Go ya ka pukwana ye (Digest, 9.2.27.14), setsebi sa molao e lego Ulpian, se ile sa bolela ka molato wo o ilego wa sekasekwa ke mohlankedi wa Roma e lego Celsus lekgolong la bobedi la mengwaga. Motho yo mongwe o ile a senya mašemo a motho yo a itšego ka go bjala mefoka tšhemong ya gagwe. Pukwana ya Digest e bolela ka megato ya semolao yeo mong wa mašemo ao goba bahiri ba mašemo ao ba bego ba ka e tšea gore motho yo a sentšego mašemo a bona a ba lefe.
Taba ya gore mokgwa wo o mobe o be o direga Mmušong wa Roma mehleng ya bogologolo, e bontšha gore seo Jesu a se boletšego papišong ya gagwe ke therešo.
Roma e ile ya nea babuši ba Bajuda tokologo e kaaka’ng kua Judea lekgolong la pele la mengwaga?
MEHLENG yeo, Judea e be e bušwa ke Baroma, bao ba bego ba kgetha motho gore a buše tikologo e itšego gomme ba mo nea le mašole. Modiro wa gagwe o mogolo e be e le go kgobokeletša Baroma lekgetho le go dira gore go be le khutšo tikologong yeo a e bušago. Baroma ba be ba sa kwane le batho ba go tshela molao e bile ba be ba ba otla o šoro. Ka ntle le moo, Baroma gantši ba be ba tlogelela babuši bao ba ba kgethilego gore ba swaragane le mešomo ya letšatši le letšatši ya diprofense tšeo ba di laolago.
Sanhedrine e be e le kgorokgolo ya Bajuda gomme e laola Bajuda ditabeng tšeo di kgomago bona feela. Go be go na le dikgoro tša tsheko tše dinyenyane Judea ka moka. Go bonagala melato e mentši ya bosenyi le ya setšhabeng e be e rarollwa ke dikgoro tšeo tša tsheko ntle le gore babuši ba Baroma ba tsene ditaba gare. Lega go le bjalo, selo feela seo dikgoro tšeo di bego di thibetšwe go se dira e be e le go bolaya disenyi
Kgorokgolo ya Bajuda ya Sanhedrine e be e na le matla a magolo nageng ya Judea. Lega go le bjalo, Emil Schürer, yo e lego seithuti sa Beibele o re: “Kgorokgolo ye e be e se na matla go balaodi ba Roma ka gobane ba be ba ka tla nageng [ya Judea] ka nako le ge e le efe gomme ba dira se ba se ratago, go etša ge ba be ba dira bjalo ge batho ba thoma go rabela Mmušong wa bona.” Mohlala wa se ke ge go be go buša molaodi wa madira e lego Kelaudio Lisia, yoo a ilego a hlakodiša moapostola Paulo, yoo e bego e le modudi wa Roma.


text:
TABA YA LETLAKALA LA KA NTLE | KATLEGO YA KGONTHE KE ENG?
Kamoo o ka Hwetšago Katlego ya Kgonthe
Beibele e re kgothaletša gore re be le pono e nepagetšego ka katlego. Ga e rute gore katlego e hwetšwa ke batho ba sego kae feela bao ba nago le mahlatse. Ka lehlakoreng le lengwe, ga e kgothaletše nonwane ya gore ge o ‘latela ditoro tša gago’ o tla hwetša dilo ka moka tšeo o di kganyogago. Kgopolo ye—yeo gantši e rutwago bana ge e sa le ba banyenyane—e ka feleletša ka manyami.
Therešo ke gore motho yo mongwe le yo mongwe a ka atlega e le ka kgonthe—eupša go nyakega maiteko. Ela hloko melao ya motheo e latelago.
SEO BEIBELE E SE BOLELAGO:
“Morati wa silifera a ka se kgotsofatšwe ke silifera, le yo mongwe le yo mongwe yo a ratago lehumo a ka se kgotsofatšwe ke tšeo di mmoelago.”—Mmoledi 5:10.
SEO SE RA GORE: Go phela bophelo bja manobonobo ga go bolele gore o tla kgotsofala. Ge e le gabotse, go feleletša go dira se se fapanego. Ngaka Jean M Twenge o ngwala ka pukung ya gagwe ya Generation Me gore: “Batho bao ba phegelelago tšhelete gantši ke bona bao ba belaelago le go ba le kgateletšego ya monagano go feta batho bao ba tšeelago godimo taba ya go ba le ditswalano tše dibotse le ba bangwe. O oketša ka gore: Dinyakišišo di hweditše gore tšhelete ga e kgone go reka lethabo—ka morago ga gore o be le tšhelete e lekanego le dijo, mogolo ga o sa le bohlokwa gakaalo e le gore o kgotsofale bophelong.”
SEO O KA SE DIRAGO. Ipeele pakane ya go fihlelela selo seo se nago le mohola kudu go feta mahumo le dilo tše di bonagalago. Jesu o itše: ‘Itišeng mohuteng o mongwe le o mongwe wa megabaru, gobane gaešita le ge motho a atetšwe ke dilo, fela bophelo bja gagwe ga bo tlišwe ke dilo tše a nago le tšona.’—Luka 12:15.
SEO BEIBELE E SE BOLELAGO:
“Boikgantšho bo eta go wa pele, gomme moya wa boikgogomošo o eta go kgopša pele.”—Diema 16:18.
SEO SE RA GORE: Maemo le boikgantšho di ka se go thuše gore o atlege e le ka kgonthe. Ge e le gabotse, puku ya Good to Great e bontšha gore baetapele ba dikhamphani bao ba atlegilego “ba ipoeditše, ga ba ikgogomoše e bile ba bonagala ba nyatšega. Ka mo go fapanego, peditharong ya dikhamphani tšeo baetapele ba tšona ba iphagamišago go bakile gore khamphani e phuhlame le go fokola.” Thuto ke efe? Go ikgopola kudu gantši go lebiša go palelweng go e na le go atlegeng.
SEO O KA SE DIRAGO. Go e na le go itsomela maemo, hlagolela boipoetšo. Beibele e re: “Gobane ge e ba motho a nagana gore ke selo mola e se selo, gona o a iphora”—a ka se atlege le gatee!—Bagalatia 6:3.
SEO BEIBELE E SE BOLELAGO:
“Ga go se se phalago gore motho a . . . thabiše moya wa gagwe ka tše botse ka baka la boitapišo bja gagwe.”—Mmoledi 2:24.
SEO SE RA GORE: Ge e ba o hlagolela mekgwa e mebotse ya go šoma, gantši o tla thabela mošomo wa gago. Ngaka Madeline Levine o ngwadile ka pukung ya gagwe ya Teach Your Children Well, gore: “Go dira selo ka bokgwari go dira gore o ikwe o atlegile, le gona gore o dire selo ka bokgwari go nyakega maiteko le go phegelela.” Seo se akaretša go amogela gore ka dinako tše dingwe dilo di ka no se sepele gabotse.
SEO O KA SE DIRAGO. Šoma ka thata gore o be sekgwari sa mošomo wa gago, ke moka o se ineele ge o lebane le mathata. Ge e ba o na le bana, ba nee (go ya ka nywaga le bokgoni bja bona) sebaka sa go rarolla mathata ka bobona. O se ke wa akgofela go ba rarollela mathata ka moka. Bafsa ba kgotsofala e le ka kgonthe le go hwetša tlwaetšo e botse ya gore e be batho ba bagolo, ge ba ithuta go kgotlelela.
SEO BEIBELE E SE BOLELAGO:
“Mpša e phelago e phala tau e hwilego.”—Mmoledi 9:4.
SEO SE RA GORE: Ge e ba o šoma, mošomo wa gago e swanetše go ba karolo ya bophelo bja gago—eupša e se be bophelo bja gago ka moka. Na o be o tla ikwa o atlegile ge e ba mošomong wa gago o le sekgwari eupša o sa phele gabotse mmeleng goba o sa hlompšhe ke ba lapa la gago? Batho bao ba atlegilego e le ka kgonthe ba katanela go bea mošomo wa bona, tša maphelo gotee le lapa la bona boemong bjo bobotse.
SEO O KA SE DIRAGO. Itlhokomele. Khutša ka mo go lekanego. Ga go hole ka selo go ipolaiša mošomo le go gafa dilo ka moka—bophelo, lapa le bagwera—bakeng sa katlego yeo e sego ya kgonthe.
SEO BEIBELE E SE BOLELAGO:
“Go thaba bao ba lemogago gore ba nyaka dilo tša moya.”—Mateo 5:3.
SEO SE RA GORE: Go ithuta Beibele le go diriša melao ya yona ya motheo go lebiša katlegong ya kgonthe. Ge e le gabotse, Dihlatse tša Jehofa tše dimilione di hweditše gore ge di etiša pele dilo tša moya maphelong a tšona, se se fokotša dipelaelo tšeo di bakwago ke go kgahlegela mahumo.—Mateo 6:31-33.
SEO O KA SE DIRAGO. Ithute kamoo Beibele e ka go thušago gore o atlege e le ka kgonthe. Bakeng sa tsebišo e oketšegilego, ikgokaganye le Dihlatse tša Jehofa tša lefelong la geno goba o tsene Wepesaeteng ya rena go www.jw.org/nso.
Ithute ka mo go oketšegilego
Šetša Maikemišetšo a Pelo
Ka dinako tše dingwe pelo ya rena e ka lokafatša tsela e fošagetšego. Ke eng seo se ka re thušago go tseba seo ruri se lego ka dipelong tša rena?


text:
Dintlhakgolo tša Ngwagola
GE LENGWALO la Jesaya 9:7 le hlalosa ka seo Modimo a tlago go se fihlelela ka Mmušo wa gagwe, le re: “Se se tla dirwa ke phišego ya Jehofa wa madira.” Ka mo go swanago, Kgoši ya Mmušo woo e lego Jesu Kriste, le yena o ile a bontšha gore o fišegela borapedi bja therešo nakong ka moka ya bodiredi bja gagwe bja mo lefaseng. (Joh. 2:17) Dipego tše di latelago di bontšha kamoo Dihlatse tša Jehofa lefaseng ka moka di ekišago phišego ya Jehofa le Jesu ka go latswiša batho ba bangwe lerato la Tatago bona wa legodimong.
KAROLONG YE
“Re Rata Seteišene sa JW Broadcasting Kudu”
Ke dilo dife tšeo di ilego tša swanelwa ke go dirwa gore go hlongwe seteišene se sa thelebišene Inthaneteng?
Go Akgofiša Modiro wa go Agwa ga Diholo tša Mmušo
Modiro wa go aga o rulagantšwe lefsa gore go agwe diholo tše difsa tše dikete tšeo di nyakegago.
Modiro wa go Aga Kua Warwick o Tšwela Pele Bjang?
Ekwa ka bokopana ka tšwelopele ya modiro wa go aga ntlokgolo ya Dihlatse tša Jehofa.
Go Fihlelela Batho Bao ba sa Fihlelegego
Ke eng seo se dirilego gore Terry a dumele gore seo a se kwelego go Dihlatse tša Jehofa ke karabo ya thapelo ya gagwe?
Seetša se Tšwela Pele se Phadima
Karolong ye, bona kamoo Jehofa a tšwelago pele a hlabiša seetša tseleng ya barapedi ba therešo.
Go Neelwa ga Makala
Dihlatse tša Jehofa kua Madagascar le Indonesia di ile tša hwetša ditšhegofatšo tše di kgethegilego mathomong a 2015.
Phetolelo ya Lefase le Lefsa ka Maleme a Oketšegilego
Go ile gwa lokollwa dikgatišo tše lesometshela ngwageng wa tirelo wa 2015.
Pego ya Dikgorong tša Tsheko
Ntwa ya go lwela kgethollo ya bodumedi e tšwela pele lefaseng ka moka.
Dipego—Ditaba tše di Tšwago Lefaseng ka Bophara
Dilo tšeo di bego di le ka lepokising leo Ken yo monyenyane a bego a le fihlile di ile tša thuša ge go be go agwa Holo ya Mmušo.


text:
May 30–
June 5
Dipsalme 26–33
Kopelo 23 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Kgopela Jehofa Gore a go fe Sebete”: (10 mets.)
Go Epa Matlotlo a Moya: (8 mets.)
Ps 26:6
—Ka go swana le Dafida, re gwanta bjang ka tsela ya seswantšhetšo go dikologa aletare ya Jehofa? (w06 5/15 19 ¶11)
Ps 32:8
—Ke mohola ofe o mongwe wa go hwetša temogo yeo e tšwago go Jehofa? (w09 6/1 5 ¶3)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Ps 32:1–33:8
DIRA SOHLE BODIREDING
Leeto la Pele: (2 mets. goba ka tlase ga moo) kt
—Bala lengwalo sedirišweng sa elektroniki.
Leeto la go Boela: (4 mets. goba ka tlase ga moo) Dira pontšho ya kamoo go ka thongwago thuto ya Beibele le motho yo o mo išetšago dimakasine ka mehla ka go mmontšha bidio ya Ke Eng Seo se Diregago Thutong ya Beibele? go JW Library.
Thuto ya Beibele: (6 mets. goba ka tlase ga moo) jl thuto 9
—Bontšha morutwana ka boripana kamoo a ka dirišago JW Library go lokišetša diboka.
BOPHELO BJA BOKRISTE
Kopelo 130
Tše di nyakegago tša phuthego: (15 mets.) O ka kgetha go ahlaahla dithuto tšeo re ithutago tšona go Puku ya Ngwaga. (yb16 112-113; 135-136)
Thuto ya Beibele ya Phuthego: (30 mets.) ia kgao. 16 ¶16-29, le lepokisi go letl. 142 gotee le dipotšišo tša poeletšo go letl. 144
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 16 le Thapelo


text:
PUKWANA YA SEBOKA SA BOPHELO BJA RENA LE BODIREDI BJA BOKRISTE MARCH 2016
Dithero tša Mohlala
Ditšhišinyo tša go sepediša Morokami le Taletšo ya Segopotšo ya 2016. Diriša mehlala ye go itirela dithero.
MAHUMO AO A LEGO KA LENTŠUNG LA MODIMO
Ditiro tša Esitere tša go Hloka Boithati Bakeng sa Jehofa le Batho ba Gagwe
Esitere o ile a bea bophelo bja gagwe kotsing gomme a thuša Morodekai go hloma molao wa go šireletša Bajuda gore ba se ke ba fedišwa. (Esitere 6-
DIRA SOHLE BODIREDING
Go Kaonefatša Bokgoni bja Rena Bodireding—Itirele Thero ya go Sepediša Makasine
Diriša mehlala ye go itirela dithero tša tirelo ya tšhemo bakeng sa Morokami le Phafoga!
BOPHELO BJA BOKRISTE
Amogelang Baeng ba Rena
Re ka thuša bjang baeng le bao ba tapilego gore ba ikwe ba amogelegile Segopotšong?
MAHUMO AO A LEGO KA LENTŠUNG LA MODIMO
Jobo o Ile a Dula a Botega ge a le ka Tlase ga Teko
O bontšhitše gabotse gore Jehofa e be e le yo bohlokwa kudu bophelong bja gagwe. (Jobo 1-
MAHUMO AO A LEGO KA LENTŠUNG LA MODIMO
Jobo yo a Botegago o Bolela Mehlako ya Gagwe
Go nyama kudu go ile gwa dira gore Jobo a be le dikgopolo tše di fošagetšego, eupša o ile a dula a rata Jehofa. (Jobo 6-
MAHUMO AO A LEGO KA LENTŠUNG LA MODIMO
Jobo o be a Kgodišegile Gore Bahu ba tlo Tsoga
O be a tseba gore Modimo a ka kgona go mo tsoša bahung go etša kutu ya sehlare yeo e hlogago gape medung. (Jobo 11-
BOPHELO BJA BOKRISTE
Topollo
—e Dirile Gore Tsogo ya Bahu e Kgonege
Mpho ya Jehofa ya topollo e kgonthišetša kholofelo ya rena ya tsogo. Go e na le go llela baratiwa ba rena bao ba hlokofetšego, re tlo ba amogela.


text:
Dumelela Jehofa Gore a Tiiše Lenyalo la Gago le go le Šireletša
“Ge motse o sa letwe ke Jehofa, ke ga lefeela ge moleti a dula a phafogile.”—PS. 127:1b.
1, 2. (a) Ke ka baka la’ng Baisiraele ba 24 000 ba ile ba lahlegelwa ke ditšhegofatšo tše di kgahlišago? (b) Ke ka baka la’ng mohlala woo wa bogologolo o le bohlokwa go rena lehono?
PEJANA ga ge setšhaba sa Isiraele se ka tsena Nageng ya Kholofetšo, banna ba dikete ba ile ba “dira bootswa le barwedi ba Moaba.” Ka baka leo, Jehofa o ile a bolaya batho ba 24 000. Anke o nagane feela—Baisiraele ba be ba le kgauswiuswi le go tsena nageng yeo ba e holofeditšwego go tloga kgale, lega go le bjalo ba ile ba lahlegelwa ke ditšhegofatšo tše di kgahlišago ka baka la go ineela tekong.—Num. 25:1-5, 9.
2 Mohlala wo o boifišago o ngwaletšwe “go ba temošo go rena bao re fihletšwego ke bofelo bja mehla ye.” (1 Bakor. 10:6-11) Karolong ye ya mafelelo ya ‘mehla ya bofelo,’ bahlanka ba Modimo ba kgauswiuswi le go tsena lefaseng le lefsa la go loka. (2 Tim. 3:1; 2 Pet. 3:13) Eupša ka maswabi, ba bangwe ba barapedi ba Jehofa ba ile ba itebala boitshwarong. Ba tantšwe ke boitshwaro bjo bo gobogilego le go buna ditlamorago tše bohloko kudu. Batho ba bjalo ba ipea kotsing ya go lahlegelwa ke ditšhegofatšo tša ka mo go sa felego.
3. Ke ka baka la’ng banyalani ba hloka tlhahlo le tšhireletšo ya Jehofa? (Bona seswantšho seo se lego mathomong a sehlogo.)
3 Ka baka la go ata ga boitshwaro bjo bo gobogilego lehono, banna le basadi bao ba lego lenyalong ba hloka tlhahlo ya Jehofa le tšhireletšo e le gore maiteko a bona a go šireletša manyalo a bona e se be a lefeela. (Bala Psalme 127:1.) Re tlo ahlaahla kamoo banyalani ba ka tiišago manyalo a bona ka go diša dipelo tša bona, ka go batamela kgauswi le Modimo, ka go apara semelo se sefsa, ka go dula ba boledišana gabotse le ka go fana tshwanelo ya lenyalo.
DIŠA PELO YA GAGO
4. Ke’ng se se dirago gore Bakriste ba bangwe ba wele boitshwarong bjo bo gobogilego?
4 Ke’ng se se ka dirago gore Mokriste a wele boitshwarong bjo bo gobogilego? Gantši selo seo se dirago gore motho a feleletše a wetše boitshwarong bjo bo gobogilego ke go se diše mahlo a gagwe. Jesu o hlalositše gore: “Yo mongwe le yo mongwe yo a tšwelago pele a lebeletše mosadi e le gore a mo kganyoge o šetše a hlotlotše le yena pelong ya gagwe.” (Mat. 5:27, 28; 2 Pet. 2:14) Bakriste ba bantši bao ba wetšego boitshwarong bjo bo gobogilego ba thomile ka go bogela diswantšho tše di kgothaletšago bootswa, go bala dipuku tše di tsošago kganyogo goba go bogela dilo tše di gobogilego Inthaneteng. Ba bangwe ba bogetše dimobi tša thobalano, diterama tše di gobogilego tša sethaleng goba mananeo a thelebišene. Ba bangwe ba ile ba etela di nightclub le go ya mafelong ao banna le basadi ba binago ba sa apara goba mafelong a go thobolla batho mebele ka tsela e gobogilego.
5. Ke ka baka la’ng re swanetše go diša dipelo tša rena?
5 Ba bangwe ba wela tekong ka gobane ba bontšha batho bao e sego balekane ba bona kgahlego. Lefaseng le la go hloka boitshwaro le leo le ikgotsofatšago ka tsela le ge e le efe e gobogilego, go bonolo kudu gore pelo e boradia le e kgopo e thome go rata motho yo mongwe yo e sego molekane wa gago. (Bala Jeremia 17:9, 10.) Jesu o itše: “Pelong go tšwa dikeleletšo tše kgopo, dipolao, bohlotlolo [le] bootswa.”—Mat. 15:19.
6, 7. (a) Pelo e boradia e ka lebiša motho tseleng efe ya sebe? (b) Ke’ng se se ka re thušago go phema go wela boitshwarong bjo bo gobogilego?
6 Ge batho ba babedi bao ba kgahlegelanago ba ka thoma go ba le dikganyogo tše di gobogilego ka dipelong tša bona tše boradia, ba ka ikhwetša ba šetše ba boledišana ka ditaba tšeo ba swanetšego go di bolela le balekane ba bona feela. Go se go ye kae, ba thoma go tsoma dibaka tša go ba gotee, e bile ba thoma go kopana gantšintši tše ekego ga go direge selo. Ge ba thoma go ratana kudu, ba thoma go itebala boitshwarong. Ge ba dutše ba sepela tseleng yeo e lebišago sebeng, ke moo go bago thata le go feta gore ba kgaotše, le ge ba tseba gore seo ba se dirago se fošagetše.—Die. 7:21, 22.
7 Ba thoma go lebala dilo tša moya tšeo di tiišago lenyalo ge dikganyogo le dipoledišano tše di fošagetšego di dira gore ba thome go swarana ka matsogo, go atlana, go phopholana, go swaraswarana ka tsela e tsošago dikganyogo le go bontšhana dipontšho tše dingwe tša lerato, e lego dilo tšeo ba swanetšego go di dira le balekane ba bona feela. Mafelelong, ba “gogwa le go goketšwa ke kganyogo ya bona” gomme ba tanywa ke molaba. Ge kganyogo e gotše, e “tswala sebe”—tabeng ye, e ba boitshwaro bjo bo gobogilego. (Jak. 1:14, 15) A ditlamorago tše bohloko gakaakaang! Mathata a ka moka a boitshwaro a ka be a ile a phengwa ge nkabe batho ba ba ile ba dumelela Jehofa a tiiša go hlompha ga bona go kgethega ga lenyalo. Eupša bjang?
TŠWELA PELE O BATAMELA KGAUSWI LE MODIMO
8. Go gwerana le Jehofa go re šireletša bjang boitshwarong?
8 Bala Psalme 97:10. Go gwerana le Jehofa ke selo sa bohlokwa kudu ge re nyaka go itšhireletša boitshwarong. Ge re dutše re ithuta ka dika tša Modimo tše di kgahlišago gomme re katanela go ‘ba baekiši ba Modimo, re le bana ba ba rategago, e bile re tšwela pele re sepela leratong,’ re tla kgona go gana “bootswa le ditšhila tša mohuta o mongwe le o mongwe.” (Baef. 5:1-4) Ka go tseba gore “Modimo o tla ahlola diotswa le dihlotlolo,” banyalani ba šoma ka thata gore manyalo a bona e be a hlomphegago le ao a se nago ditšhila.—Baheb. 13:4.
9. (a) Josefa o ile a kgona bjang go ganetša teko ya boitshwaro bjo bo gobogilego? (b) Re ka ithuta dithuto dife mohlaleng wa Josefa?
9 Ba bangwe ba bahlanka ba botegago ba Modimo ba ile ba wela boitshwarong bjo bo gobogilego ka go fetša nako ba na le bašomigotee le bona bao e sego Dihlatse ka morago ga mošomo. Gaešita le dinakong tša mošomo, diteko di ka tšwelela. E be e le mošomong moo lesogana le le botsana leo le bitšwago Josefa le ilego la lemoga gore mosadi wa mong wa lona o le rata kudu. Letšatši le letšatši, mosadi yo o be a leka go goketša Josefa. Mafelelong, o ile “a mo kakatlela ka seaparo sa gagwe, a re: ‘Robala le nna!’” Eupša Josefa o ile a kgona go tšhaba. Ke’ng seo se thušitšego Josefa go dula a tiile boitshwarong maemong a bjalo a lekago? O be a feditše le pelo gore a ka se senye tswalano ya gagwe le Modimo yeo e mo thušitšego go dula a hlwekile le go botega. Ka ge a ile a ema a tiile boitshwarong, o ile a rakwa mošomong le go golegwa ntle le molato, eupša Jehofa a mo šegofatša. (Gen. 39:1-12; 41:38-43) Go sa šetšwe gore Bakriste ba mošomong goba ba kae, ba swanetše go phema go ipea tekong le motho yo mongwe yo e sego molekane wa bona wa lenyalo.
APARA SEMELO SE SEFSA
10. Semelo se sefsa se re šireletša bjang boitshwarong?
10 Ka ge semelo se sefsa se “[bopilwe] go ya ka thato ya Modimo tokong ya therešo le potegong,” se ka thuša banyalani gore ba se wele boitshwarong bjo bo gobogilego. (Baef. 4:24) Bao ba aparago semelo se se sefsa ba ‘bolaya’ dithong tša mebele ya bona “bootswa, go se hlweke, kganyogo e fošagetšego ya go robala ga monna le mosadi, kganyogo e gobatšago le megabaru.” (Bala Bakolose 3:5, 6.) Lentšu le le rego “bolayang” le bontšha gore re swanetše go gata megato e matla ya go lwantšha dikganyogo tše di gobogilego tša botona le botshadi. Re tla phema selo le ge e le sefe seo se ka dirago gore re kganyoge go itshwara ka tsela e gobogilego le motho yo e sego molekane wa rena. (Jobo 31:1) Ge re dutše re katanela go phela ka go dumelelana le thato ya Modimo, re ithuta go ‘hlaswa se kgopo’ le go ‘kgomarela go se sebotse.’—Baroma 12:2, 9.
11. Semelo se sefsa se ka tiiša lenyalo bjang?
11 Semelo se sefsa se bonagatša “seswantšho sa Yo a se bopilego,” e lego Jehofa ka boyena. (Bakol. 3:10) Ruri go ba le mafelelo a mabotse kudu ge banyalani ba ikaga boitshwarong ka go apara “lerato leo le bonagatšago lešoko, botho, boikokobetšo, boleta le go se fele pelo”! (Bakol. 3:12) Le gona ba thabela botee lenyalong ge ba dumelela ‘khutšo ya Kriste e buša dipelong tša bona.’ (Bakol. 3:15) Ruri banyalani ba tla ipshina ka lenyalo ge ba ‘bontšhana borutho’! Ba thabela go ‘etelelana pele’ go “bontšhaneng kgodišo.”—Baroma 12:10.
12. O nagana gore ke dika dife tšeo di dirago gore lenyalo le thabiše?
12 Ge Sid a be a botšišwa ka dilo tšeo di thušago go dira gore lenyalo la bona e be leo le thabišago o itše: “Lerato ke seka sa pele seo re dulago re se bontšha. Re hweditše gore go ba boleta le gona go thuša kudu.” Mosadi wa gagwe e lego Sonja o dumelelana le yena, gomme o okeditše ka gore: “Ruri go ba botho go bohlokwa kudu. Le gona re leka go bontšha boikokobetšo, gaešita le ge go se bonolo ka mehla.”
DULANG LE BOLEDIŠANA GABOTSE
13. Ke’ng seo se ka tiišago lenyalo, gona ka baka la’ng?
13 Ga go pelaelo gore poledišano e botse ke se sengwe sa dilo tša bohlokwa tšeo di tiišago lenyalo. Ruri go tla swabiša ge banyalani ba ka boledišana ka tsela ya go bontšha lenyatšo mola ba sa dire bjalo bathong bao ba sa ba tsebego goba diruiweng tša bona! Ge banyalani ba tletše ka “[dikgopi], bogale, pefelo, mašata le polelo e gobošago,” ba phušola leboto leo le šireleditšego lenyalo la bona. (Baef. 4:31) Go e na le go senya lenyalo la bona ka go hlwa ba swayana diphošo goba go hlabana ka mantšu, ba swanetše go aga tswalano ya bona ka mantšu a botho, a boleta le a kwelobohloko.—Baef. 4:32.
14. Ke mekgwa efe yeo re swanetšego go e phema?
14 Beibele e re go na le “nako ya go homola.” (Mmo. 3:7) Se ga se bolele gore re swanetše go ba le mokgwa wa go homolelana, woo o thibelago poledišano ya bohlokwa. Mosadi yo mongwe kua Jeremane o re: “Go homolela molekane wa gago go ka mo gobatša.” Eupša o oketša ka gore: “Gaešita le ge go sa kgonege gore ka mehla o dule o išitše maswafo fase ge o galefile, go fo phatloga le gona ga go thuše ka selo. O ka bolela goba wa dira selo se itšego o se wa nagana gomme wa gobatša molekane wa gago, ka go re’alo wa gakatša boemo.” Taba ke gore monna le mosadi ga ba rarolle mathata ge ba hlabelana mašata goba ba sa nyake go boledišana. Eupša lenyalo la bona le tla tia ge e ba ba sa dumelele diphapano di fetoga mokgwa goba di tšea nako e telele di sa rarollwe.
15. Poledišano e botse e ka tiiša lenyalo bjang?
15 Ditlemo tša lenyalo di a tia ge banyalani ba ipha nako ya go ntšhetšana sa mafahleng. Tsela yeo re bolelago ka yona e bohlokwa go swana le seo re se bolelago. Ka gona, gaešita le maemong a thata, katanela go bolela dikgopolo tša gago ka tsela e botho, gomme seo se kwagale segalong sa lentšu la gago le mantšung ao o a dirišago. Ka go re’alo, o tla dira gore molekane wa gago a go theetše. (Bala Bakolose 4:6.) Monna le mosadi ba ka tiiša lenyalo la bona ka poledišano e botse ge feela ba bolela “polelo e botse ya go aga moo go nyakegago, gore e fetišetše se se holago” molekane wa bona.—Baef. 4:29.
FANANG TSHWANELO YA LENYALO
16, 17. Ke ka baka la’ng go le bohlokwa gore banyalani ba kgotsofatšane maikwelong le go tša thobalano?
16 Go oketša moo, banyalani ba ka tiiša lenyalo la bona ka go kganyogela balekane ba bona dilo tše dibotse le ka go etiša dikgahlego tša bona pele. (Bafil. 2:3, 4) Banna gotee le basadi ba swanetše go tshwenyega kudu ka dinyakwa tša maikwelo le tša thobalano tša balekane ba bona.—Bala 1 Bakorinthe 7:3, 4.
17 Ka manyami, banyalani ba bangwe ba dikadika go ba le thobalano le balekane ba bona, ka go re’alo banna ba bangwe ba thoma go nagana gore go ba botho ke go senya nako. Beibele e re: “Lena banna, le swanetše go leka go kwešiša basadi ba lena.” (1 Pet. 3:7, Phillips) Monna o swanetše go kwešiša gore tshwanelo ya lenyalo ga se feela go ba le thobalano. Mosadi o tla thabela thobalano le monna wa gagwe ge e ba a mo swara ka lerato le ka botho gaešita le dinakong tše dingwe. Ge bobedi bja bona ba swarana ka lerato, go na le kgonagalo e kgolo ya gore ba kgotsofatšane maikwelong le go tša thobalano.
18. Banna le basadi ba ka tiiša manyalo a bona bjang?
18 Gaešita le ge go se na sehlare sa ntšhirela sa gore motho a se botege lenyalong, go se bontšhane lerato go ka šušumeletša molekane yo mongwe go nyaka lerato le thobalano ka ntle. (Die. 5:18; Mmo. 9:9) Ka baka leo, Beibele e kgothaletša banyalani gore: “Le se ke la [timana tshwanelo ya lenyalo] ge e se ka go dumelelana ka nako e beilwego.” Ka baka la’ng? “Gore Sathane a se ke a tšwela pele a le leka ka baka la go se kgone go itshwara ga lena.” (1 Bakor. 7:5) Ruri e tla ba masetlapelo ge banyalani ba ka dumelela Sathane a diriša “go se kgone go itshwara” ga bona gomme a dira gore yo mongwe wa bona a dire bohlotlolo! Eupša ge molekane yo mongwe le yo mongwe a tsoma “seo se holago motho yo mongwe, e sego seo se holago yena a nnoši,” gomme a fana ka tshwanelo ya lenyalo ka lerato, e sego ka go fo phetha molao, thobalano yeo e dirwago ka lerato e ka tiiša lenyalo.—1 Bakor. 10:24.
TŠWELA PELE O ŠIRELETŠA LENYALO LA GAGO
19. Ke’ng seo re swanetšego go ikemišetša go se dira, gona ka baka la’ng?
19 Re kgauswiuswi le go tsena lefaseng le lefsa la go loka. Ke ka baka leo go ineela dikganyogong tša nama go ka bago kotsikotsi go swana le ge go bile bjalo go Baisiraele ba 24 000 bao ba bolailwego Melaleng ya Moaba. Ka morago ga go hlalosa tiragalo yeo ya masetlapelo le e lešago dihlong, Lentšu la Modimo le re lemoša ka gore: “Anke yo a naganago gore o eme a hlokomele gore a se we.” (1 Bakor. 10:12) Ka baka leo, go tloga go le bohlokwa kudu gore re tiiše manyalo a rena ka go dula re botegela Tatago rena wa legodimong le balekane ba rena. (Mat. 19:5, 6) Lehono, go feta le ge e le neng pele, re swanetše go ‘dira sohle se re ka se kgonago gore mafelelong a re hwetše re se na sepatso e bile re hloka sekodi gomme re le khutšong.’—2 Pet. 3:13, 14.


text:
TABA YA LETLAKALA LA KA NTLE | GO DIREGILE ENG KA TAYO?
Tayo Yeo e Šomago
GA GO pelaelo gore go godiša bana go thata. Eupša go se ba nee tayo ge go swanetše go dira gore go be thata le go feta. Ka baka la’ng? Ka gobane ka ntle le tayo (1) bana ba tšwela pele ba sa laolege, e lego seo se lapišago batswadi ba bona, gomme (2) batswadi ba ba nea keletšo e fetofetogago yeo e dirago gore bana ba gakanege.
Ka lehlakoreng le lengwe, tayo e lerato le e lekalekanego, e ka tlwaetša tsela ya ngwana ya go nagana le go bopa semelo sa gagwe. Le gona e thuša bana go ikwa ba šireletšegile ge ba dutše ba gola gore ba be le maikarabelo. Eupša o ka hwetša kae tlhahlo e ka botwago bakeng sa go laya bana ba gago?
Mehola ya go Diriša Melao ya Motheo ya Beibele
Bagatiši ba makasine wo, e lego Dihlatse tša Jehofa, ba dumela gore Beibele e a kwagala ge e re, e “hola ka go ruta, go kgala, go phošolla le go laya.” (2 Timotheo 3:16) Beibele ga e fo ba puku yeo e go rutago kamoo o ka godišago bana; melao ya yona ya motheo e nea tlhahlo e šomago bakeng sa malapa. Ela hloko mehlala ya se.
BEIBELE E RE: “Bošilo bo kgokeletšwe pelong ya mošemane.”—Diema 22:15.
Le ge bana ba ka bonagala e le bao ba naganelago le go ba le botho, le bona ba ka dira dilo tša bošilo. Ka gona, bana ba hloka tayo. (Diema 13:24) Go kwešiša ntlha yeo go tla go thuša go phetha boikarabelo bja gago bjalo ka motswadi.
BEIBELE E RE: “O se ke wa hlokiša mošemanyana tayo.”—Diema 23:13.
Ga se wa swanela go boifa gore go nea tayo e lekalekanego go tla gobatša goba gwa dira gore bana ba gago ba go hloye ge ba godile. Ge e newa ka lerato, tayo e tla thuša bana ba gago go ithuta go amogela phošollo ka boikokobetšo, e lego seka seo ba tlago go se hloka ge ba godile.—Baheberu 12:11.
BEIBELE E RE: “Se sengwe le se sengwe seo motho a se bjalago, ke sona seo a tlago go se buna.”—Bagalatia 6:7.
Ka tlhago batswadi ba nyaka go šireletša bana ba bona, e bile ba na le tshwanelo yeo. Lega go le bjalo, le tabeng yeo go sa nyakega tekatekano. Ga o hole bana ba gago ka selo ka go ba “šireletša” ditlamoragong tša ditiro tša bona goba go ba emelela ge morutiši goba motho yo mongwe yo mogolo a go botša ka boitshwaro bja bona bjo bo sa lokago. Go e na le moo, lebelela batho bao e le bathuši ba gago. Ka go dira bjalo, o tla be o ruta ngwana wa gago go hlompha bolaodi—go akaretša le bja gago.—Bakolose 3:20.
BEIBELE E RE: “Mošemane yo a ipušago o tla hlabiša mmagwe dihlong.”—Diema 29:15.
Bontšha lerato, se fetofetoge gomme o be le tekatekano
Le ge batswadi ba sa swanela go tlaiša bana ba bona, ba sa dutše ba swanetše go phema kotsi e nngwe, e lego go tlogelela dilo. Puku ya The Price of Privilege e re: “Bana bao batswadi ba bona ba tlogelelago dilo ga ba tsebe gore seeta go lla sa mang ka gae.” Ge e ba o sa diriše bolaodi bja gago, ngwana wa gago a ka nagana gore ke yena a laolago. Ga go pelaelo gore o tla dira diphetho tša bošilo tšeo di tlago go nyamiša yena gaešita le wena.—Diema 17:25; 29:21.
BEIBELE E RE: “Monna o tla . . . kgomarela mosadi wa gagwe gomme ba babedi ba e tla ba nama e tee.”—Mateo 19:5.
Go ya ka Beibele, monna le mosadi ba swanetše go nyalana pele ba ka ba le bana gomme ba swanetše go kgomarelana le ka morago ga ge bana ba gotše e bile ba tlogile ka gae. (Mateo 19:5, 6) Ka mantšu a mangwe go ba molekane go tla pele—go ba motswadi go tla ka morago. Lega go le bjalo, ge e ba go ba motswadi go ka tla pele bophelong bja gago, ngwana wa gago a ka “ikgopola kudu go feta kamoo go nyakegago gore a nagane ka gona.” (Baroma 12:3) Lapa leo le “šetšago ngwana kudu” le fokodiša tswalano ya lenyalo.
Thušo Bakeng sa Batswadi
Go re o phethagatše morero wa gago bjalo ka motswadi, tayo yeo o e neago e swanetše go dumelelana le melao ye ya motheo.
Bontšha lerato. “Le se ke la befediša bana ba lena e le gore ba se nyame.”—Bakolose 3:21.
O se fetofetoge. “Anke ‘ee’ ya lena e be ee, ‘aowa’ ya lena e be aowa.”—Mateo 5:37.
Eba le tekatekano. “Ke tla go phošolla go fihla tekanyong e swanetšego.”—Jeremia 30:11. *
^ ser. 21 Bakeng sa tsebišo e oketšegilego eya go jw.org/nso. Lebelela ka tlase ga DITHUTO TŠA BEIBELE > BANYALANI LE BATSWADI, moo o tlago go hwetša dihlogo tše bjalo ka “Go Laya Bana,” “Kamoo o ka Lebeletšanago le Nako ya go ba le Matepe,” “Nweletša Ditekanyetšo tša Boitshwaro Baneng ba Gago,” le “Kamoo o ka Layago Ngwana wa Gago yo a Lego Mahlalagading.”
Ithute ka mo go oketšegilego
Lapa la Gago e ka ba Leo le Thabilego Bjang?
Jehofa, Modimo yo a thabilego, o nyaka gore lapa le thabe. Hwetša keletšo e šomago e tšwago ka Beibeleng bakeng sa banna, basadi, batswadi le bana.


text:
DINTLHAKGOLO TŠA NGWAGOLA
Go Bona Histori ya Rena e Kgahlišago
Ka October 2012 batho ba ile ba laletšwa go tlo iponela histori ya Dihlatse tša Jehofa kua Brooklyn, New York. Histori yeo e mabapi le mathata le dikotsi tšeo di ilego tša wela bao ba bego ba ikemišeditše go phela ka tsela ya Bokriste yeo e rutilwego ke Jesu.
Bekeng ya pele feela, baeng ba ka godimo ga 4 200 le ditho tša lapa la Bethele ba ile ba tšama ba fepa mahlo. Naomi, e lego Hlatse yeo e dulago kgauswi le moo, o ile a bogela histori ya rena gateetee ge dikgoro di se na go bulwa. O itše: “Tšhate yeo e bontšhago tatelano ya ditiragalo e nthušitše go kwešiša nako yeo dilo tše itšego di diragetšego ka yona le lebaka la go direga ga tšona. Ke ithutile mo gontši ka mokgatlo wa rena le histori ya wona ya mehleng yeno.”
Histori yeo e thoma mehleng ya Bokriste ka 33 C.E. go fihla lehono. Diswantšho tšeo tša histori di rulagantšwe ka dikarolo tše nne. Karolo e nngwe le e nngwe e na le sehlogo se se theilwego Lengwalong gomme e rolwa ke bidio e kopana ya Seisemane yeo o ka kgethago gore e tšweletše mantšu a seo se bolelwago botlaseng bja sekirini ka leleme le ge e le lefe la a šupago.
Sehlogo sa karolo ya mathomo se tšerwe mantšung a Jesu ao a lego go Johane 3:19, ao a rego: “Batho ba Ratile Leswiswi.” Beibele e boletše e sa le pele gore ka morago ga lehu la baapostola, batho ba kgopo ba ‘tla tsoga gomme ba bolela dilo tše di kgopamego.’ (Dit. 20:30) Bao ba ilego ba gana dithuto tša batho bao ba ile ba tlaišwa o šoro.
Go fapana le moo, karolo e latelago yeo e rego “Seetša a se Bonege,” yeo e theilwego go 2 Bakorinthe 4:6, e bontšha histori ya go thoma mafelelong a bo-1800 ge barutwana ba botegago ba Beibele ba be ba thoma go ithuta Mangwalo lefsa. Ba ile ba lahla dithuto tša kgale tše di bego di sa thewa Beibeleng gomme ka sebete ba tsebatša ditherešo tše di bonegago bjalo ka seetša. Karolo ye e hlalosa ge ba be ba sa thoma go gola tsebong le go oketšega ka palo pele ga Ntwa ya Pele ya Lefase.
Karolong e latelago go na le phapoši yeo go yona go hlaloswago selo sa bohlokwa seo le lehono Dihlatse tša Jehofa di sa dutšego di se thabela. Ka 1914, Barutwana ba Beibele (bjalo ka ge Dihlatse tša Jehofa di be di tsebja bjalo ka nako yeo) di ile tša thoma go bontšha batho filimi ya “Photo-Drama of Creation.” Batho ba dimilione ba ile ba bogela filimi ye ya moswananoši, yeo e bego e kopantše dinepe le diswantšho tše di sepelago tšeo di bego di sepedišana le modumo. Tše dingwe tša dilo tšeo baeng ba di bonago phapošing ye ke diswantšho tša kgale, bidio e kopana yeo e bego e rola filimi ye le diselaete tša mebalabala tša ka godimo ga tše 500.
Go tlaiša ga Sathane balatedi ba Kriste mo go hlalositšwego go Kutollo 12:17, ke sehlogo sa karolo ya boraro yeo e rego, “Drakone ya Galefa.” Karolong ye go bolelwa kudu ka Bakriste bao ba sa kago ba tšea lehlakore nakong ya ntwa. Se se tlogago se dira gore karolo ye e kgome pelo ke dibidio tše kopana tšeo di bontšhago kamoo bao ba bego ba gana go dira dilo tše itšego ka baka la matswalo ba bego ba tlaišwa ka gona, go etša Remigio Cuminetti wa kua Italy, yo a ilego a gana go apara yunifomo ya mašole goba go lwa Ntweng ya Pele ya Lefase. Bidio e nngwe e bolela ka Alois Moser wa kua Austria. O ile a gana go bolela gore “Heil Hitler,” gomme ka baka la seo a rakwa mošomong ke moka mafelelong a lahlelwa kampeng ya tshwenyo ya Dachau. E bile karolong ye go na le sele ya maitirelo ya leswiswi yeo e bontšhago seo Dihlatse tša Jehofa di ilego tša lebeletšana le sona ge di be di golegilwe ka baka la tumelo ya tšona kua Gerika, Japane, Poland, nageng yeo e bego e le Yugoslavia le dinageng tše dingwe.
Karolo ya mafelelo ya sehlogo se se rego, “Ditaba tše Dibotse go Ditšhaba Tšohle,” seo se theilwego go Kutollo 14:6, e ahlaahla modiro wa Dihlatse tša Jehofa wa mehleng yeno. Karolong ye go na le diswantšho mabotong tšeo di bontšhago koketšego yeo e diregago ka lebelo, modiro o sa kgaotšego wa boboledi le lerato la borwarre. Pele baeng ba tloga lefelong le la histori, ba ka ya mafelwaneng a itšego gomme ba bona moago wo o bego o bitšwa Ntlo ya Beibele le wa Taberenakele ya Brooklyn, e lego meago yeo e ilego ya dirišwa ke Dihlatse tša Jehofa nywaga ya ka godimo ga e 100 e fetilego.
Lefelo leo o ka bonago histori ye ya rena le kua 25 Columbia Heights, Brooklyn, New York. Le bulwa go tloga ka Mošupologo go fihla ka Labohlano, go thoma ka 8:00 a.m. go fihla ka 5:00 p.m. e bile go tsenwa mahala. Ge e ba o le New York City, ke ka baka la’ng o sa iphe nako ya go tlo iponela ka noši?


text:
GO TŠWA BOBOLOKELONG BJA RENA
“ Ke be ke Ruta Batho go Ithuta ka Modimo”
MOROKAMI wa September 1, 1915, o hlalositše ntwa ya pele ya lefase yeo e ilego ya kgoma dinaga tše e ka bago tše 30 ka gore: “Dintwa ka moka tše di fetilego . . . ga se selo ge di bapišwa le tlaišego yeo e tšwelago pele kua Yuropa.” Ka baka la go lwa moo, Morokami woo o begile gore: “Modiro wa go bolela ka [Mmušo wa Modimo] o ile wa thibelwa ka tekanyo e itšego, kudukudu kua Jeremane le Fora.”
Nakong ya dintwa tšeo tša lefase, barutwana ba Beibele ba be ba sa kwešiše ka botlalo molao wa motheo wa gore Bakriste ga se ba swanela go tšea karolo dipolotiking. Lega go le bjalo, ba be ba ikemišeditše go bolela ditaba tše dibotse. Ka ge Wilhelm a be a nyaka go phetha karolo ya gagwe tirelong ya Modimo, o ile a otara dipuku tša The Bible Students Monthly ka Sefora. Ka nako yeo, Wilhelm o be a le kua Fora e le lešole la Jeremane, e sego mmapatši wa dipuku tša bodumedi (mmulamadibogo). Motho yo yo a bego a lebelelwa e le lenaba, yo a bego a apere yunifomo ya mašole, o ile a botša Mofora yo mongwe ditaba tše dibotse, yoo a ilego a šala a maketše.
Mangwalo ao a ilego a gatišwa ka Morokaming a ile a bontšha gore Barutwana ba bantši ba Beibele ba Jeremane ba be ba nyaka go bolela ditaba tše dibotse tša Mmušo le ge e be e le mašole. Ngwanabo rena Lemke, yo e bego e le lešole la dikepeng tša ntwa, o begile gore o ile a hwetša batho ba bahlano bao ba thabelago therešo sehlopheng sa mašole ao a bego a šoma le ona. O ngwadile gore gaešita le ka sekepeng sa ntwa, o be a ruta batho go ithuta ka Jehofa.
Georg Kayser o ile a ya ntweng e le lešole gomme a boa gae e le mohlanka wa Modimo wa therešo. Seo se diragetše bjang? Ka tsela e itšego o ile a hwetša kgatišo ya Barutwana ba Beibele, a amogela therešo ya Mmušo wa Modimo ka pelo ka moka, gomme a kgaotša go ba lešole. Ka ge e be e se sa le lešole, o ile a šoma mošomo o mongwe. Ka morago ga ntwa, o ile a hlankela e le mmulamadibogo yo a fišegago ka nywaga e mentši
Le ge Barutwana ba Beibele ba be ba sa kwešiše ka botlalo taba ya gore Mokriste ga se a swanela go tšea lehlakore dintweng, boitshwaro bja bona le boemo bja bona bja kgopolo di be di tloga di fapane le tša batho bao ba bego ba thekga dintwa. Ge boradipolotiki le baetapele ba bodumedi ba be ba thekga dintwa, Barutwana ba Beibele ba ile ba thekga “Kgošana ya Khutšo.” (Jes. 9:6) Gaešita le ge ba bangwe ba be ba fela ba tšea karolo dipolotiking, ba be ba dutše ba na le boemo bja kgopolo bja go swana le bja Morutwana wa Beibele e lego Konrad yo a itšego: “Ke be ke tseba gore Lentšu la Modimo le re Mokriste ga se a swanela go bolaya.”—Ek. 20:13. *
Kua Jeremane, moo molao wa naga o bego o sa dumelele motho go se tšee lehlakore dipolotiking ka baka la letswalo, Barutwana ba Beibele bao ba fetago 20 ba ile ba gana go tšea karolo bošoleng. Ba bangwe ba bona ba be ba tšewa e le digaswi. Gustav Kujath e be e le yo mongwe wa bona gomme o ile a išwa sepetleleng sa digaswi gomme ba mo taga. Hans Hölterhoff, yo le yena a ilego a gana go ya ntweng, o ile a golegwa, moo a ilego a gana mešomo ka moka yeo e bego e sepedišana le ntwa. Bahlapetši ba kgolego ba ile ba mo apeša jase yeo e dirišetšwago go tlema motho yo kotsi go fihlela maoto le matsogo a gagwe di ehwa bogašu. Ka ge a ile a dula a botega, bahlapetši bao ba ile ba mmea pele ga batho gomme ba mo kwera o šoro. Lega go le bjalo, Hans o ile a dula a botega nakong ka moka ya ntwa.
Bana babo rena ba bangwe bao ba ilego ba laelwa gore ba ye ntweng ba ile ba gana go swara dibetša gomme ba kgopela mešomo yeo e sa akaretšego go lwa. * Johannes Rauthe o ile a dira se se swanago gomme a romelwa go yo šoma diporong. Konrad Mörtter o ile a abelwa go šoma bookelong, gomme Reinhold Weber a šoma e le mooki. August Krafzig o ile a leboga gore mešomo ya gagwe e be e sa akaretše go ba ntweng. Barutwana ba ba Beibele le ba bangwe, ba be ba ikemišeditše go hlankela Jehofa go ya kamoo ba bego ba kwešiša seo se bolelwago ke go botega le go rata Modimo le moagišani.
Ka ge Barutwana ba Beibele ba be ba sa thekge naga ya gabo bona nakong ya ntwa, mmušo o ile wa thoma go ba bea leihlo. Mengwageng e latetšego, Barutwana ba Beibele ba ile ba pharwa ka melato e diketekete kgorong ya tsheko kua Jeremane ya mabapi le go ya tšhemong. E le go ba thuša melatong yeo, ofisi ya lekala ya Jeremane e ile ya hloma lefapha la tša semolao kua Bethele ya Magdeburg.
Dihlatse tša Jehofa di ile tša tšwela pele di kaonefatša kwešišo ya tšona mabapi le go se tšee karolo dintweng. Ge ntwa ya bobedi ya lefase e be e thoma, Dihlatse di ile tša se tšee karolo ntweng yeo gomme tša se tsenele bošole. Ka baka leo, di ile tša lebelelwa e le manaba a Mmušo wa Jeremane gomme tša tlaišwa o šoro. Eupša re tla bolela ka taba ye dihlogong tše dingwe tša “Go tšwa Bobolokelong bja Rena.”
^ par. 7 Bala phihlelo ya Barutwana ba Beibele ba Brithania nakong ya Ntwa ya Pele ya Lefase, sehlogong se se rego “Go tšwa Bobolokelong bja Rena—Ba Ile ba Ema ba Tiile ‘Nakong ya Moleko’” ka go tokollo ya Morokami wa May 15, 2013.
^ par. 9 Go dira dilo ka tsela ye go ile gwa šišinywa ka go Bolumo ya Botshelela ya Millennial Dawn (1904) le ka go kgatišo ya Sejeremane ya Zion’s Watch Tower ya August 1906. Tokollo ya Watch Tower ya September 1915 e ile ya hlalosa taba yeo ka lefsa gomme ya šišinya gore Barutwana ba Beibele ba se ke ba thekga dintwa. Lega go le bjalo, sehlogo se ga se sa ka sa tšwelela ka kgatišong ya Sejeremane.
Ithute ka mo go oketšegilego
Ke ka Baka La’ng Dihlatse tša Jehofa di sa Tšee Lehlakore Dipolotiking?
Na di bea tšhireletšego ya setšhaba kotsing?


text:
DITABA TŠE DI LOKOLOTŠWEGO
United States
Dihlatse di Lokiša Letamo Leo le Nago le Mengwaga e 60 le Dirilwe Kua Warwick
Ge Dihlatse tša Jehofa di be di aga ntlokgolo ya tšona di ile tša lokiša letamo leo le bego le senyegile la kua Sterling Forest State Park.
Dihlatse di Rekiša Moago wa 97 Columbia Heights
Ka di-26 tša October 2016, Dihlatse tša Jehofa di ile tša tsenya moago wa tšona wa bodulo wa 97 Columbia Heights wo o bego o tsebja e le Hotele ya Margaret lelokelelong la meago yeo e nago le histori ya bohlokwahlokwa.


text:
Na o be o Tseba?
Ke pene le enke tša mohuta ofe tšeo di bego di dirišwa mehleng ya Beibele?
Mafelelong a lengwalo la boraro la mangwalo a gagwe a mararo ao a hwetšwago ka Beibeleng, moapostola Johane o boletše gore: “Ke na le dilo tše dintši tše nka go ngwalelago tšona, fela ga ke rate go tšwela pele ke di ngwala ka pene le enke.” Phetolelo ya lentšu ka lentšu ya mantšu a Segerika sa pele ao Johane a a dirišitšego e bontšha gore o be a sa nyake go tšwela pele a ngwala ka “[enke e] ntsho le lehlaka.”—3 Johane 13, The Kingdom Interlinear Translation of the Greek Scriptures.
Pene ya mongwadi e be e le ya lehlaka le tiilego le leteletšana. E be e ripilwe go tloga sekhutlong se sengwe go ya go se lebanego le sona seo se nago le ntlha. Mongwadi o be a ka betla ntlha yeo gape ka leswika le bogale. Lehlaka le be le swana e bile le šoma bjalo ka pene ya sehupaenke yeo e dirišwago mehleng ya lehono yeo e nago le ntlha ya tšhipi.
Dienke tše dintši, goba ‘enke e ntsho,’ e be e le motswako wa mošidi le mmotu wa raba, wo o bego o dirišwa bjalo ka sekgomaretši. Enke yeo e be e rekišwa e omile gomme e be e swanetše go tswakwa le tekanyo e itšego ya meetse pele e ka dirišwa. Ge e dirišwa, enke yeo e be e fo omela godimo ga phaphirase goba letlalo la go ngwalela gomme e sa nwelele. Ka baka leo, mongwadi o be a ka phumola diphošo gabonolo a diriša sepontšhe seo se thapilego, seo e bego e le se sengwe sa ditlabakelo tše tlwaelegilego tša mongwadi. Dintlha tše tša mabapi le enke ya bogologolo di hlalosa seo bangwadi ba Beibele ba ka bego ba be ba se nagana ge ba be ba bolela ka maina ao a phumolwago pukung ya Modimo ya kgopotšo.—Ekisodo 32:32, 33; Kutollo 3:5, Kingdom Interlinear.
Moapostola Paulo o be a dira ditente tša mehuta efe?
Ditiro 18:3 e re modiro wa moapostola Paulo e be e le go dira ditente. Mehleng ya Beibeleng, badiri ba ditente ba be ba logaganya boya bja kamela goba bja pudi go dira mesetwana ya mašela. Ke moka ba be ba rokaganya mesetwana yeo gomme ba direla basepedi ditente. Lega go le bjalo, ditente tša mehleng yeo di be di dirwa ka letlalo la phoofolo. Tše dingwe di be di dirwa ka linene, yeo e bego e dirwa motseng wa gabo Paulo wa Tareso. Go ka direga gore Paulo o ile a šoma ka se sengwe sa didirišwa tše goba ka tšona ka moka. Lega go le bjalo, ge Paulo a be a šoma le Akhwila, a ka ba a ile a dira diširo tša linene tšeo di bego di dirišetšwa go šira letšatši gore le se tsene ka ngwakong.
Go ka direga gore Paulo o ile a ithuta mošomo wo e sa le yo mofsa. Bohlatse bja dingwalwa tša phaphirase tša Egipita bo bontšha gore nakong ya pušo ya Roma, kua Egipita batho ba be ba thoma go tlwaeletšwa mošomo ge ba ena le nywaga e 13. Ge e ba Paulo a be a ena le nywaga yeo ge a be a thoma mošomo wa gagwe, gona ka nywaga e 15 goba e 16, a ka ba a be a ena le bokgoni bjo bogolo bja go ripa mašela a gagwe ka bogolo le dibopego tše sa swanego ke moka a a roka ka dinalete tše fapafapanego le ka meroko e sa swanego. Puku ya The Social Context of Paul’s Ministry e re: “Go ka direga gore Paulo o ile a fiwa ditlabakelo tša gagwe tša mošomo mafelelong a go tlwaeletšwa ga gagwe mošomo.” Puku yona yeo e re: “Dithipa tšeo di nyakegago le dinalete di ka ba di be di dira gore mošomo wa go dira ditente o be bonolo,” wo Paulo a bego a ka iphediša ka wona bjalo ka moromiwa.


text:
Nonwane 4: Modimo ke Boraro-botee
Nonwane ye e tšwa kae?
“Go ka naganwa gore thuto ya Boraro-botee ge e le gabotse e ile ya hlangwa lekgolong la bo-4 la nywaga. Ka kgopolo e itšego, se ke therešo . . . Taba ya motheo ya ‘Modimo o tee go Batho ba bararo’ e be e se ya hlongwa ka go tia, ka kgonthe e be e se ya amogelwa ka botlalo bophelong bja Bokriste le boipolelong bja bjona bja tumelo, pele ga bofelo bja lekgolo la bo-4 la nywaga.”—New Catholic Encyclopedia (1967), Bolumo 14, letlakala 299.
“Lekgotla la kua Nicaea le ile la kopana ka May 20, 325 [C.E.]. Constantine ka boyena o ile a swara marapo le go hlahla dipoledišano ka mafolofolo, yena ka noši a ba a šišinya . . . tlhaloso ya makgaola-kgang ya go hlalosa tswalano magareng ga Kriste le Modimo tumelong yeo e boletšwego ke lekgotla, ‘e lego yo a lego boemong bja go swana le bja Tate.’ . . . Ka go tšhošwa ke mmušiši, bapišopo ba ile ba saenela tumelo ka ntle le ba babedi feela, ba bantši ba bona ba saena ba tloga ba sa rate go dira bjalo.”—Encyclopædia Britannica (1970), Bolumo 6, letlakala 386.
Beibele e re’ng?
“[Stefano] a tlala Môya-mokxêthwa, a lelalêla lexodimong, a bôna letaxô la Modimo; a bôna Jesu à eme ka letsoxong le letona la Modimo; A bolela a re: Tsebang, ke bôna maxodimo à bulexile; Morwa-motho ke mmôna à eme ka letsoxong le letona la Modimo.”—Ditiro 7:55, 56, Beibele ya Sepedi.
Pono ye e utollotše eng? A tletše matla a Modimo a šomago, Stefano o ile a bona Jesu a “eme ka letsoxong le letona la Modimo.” Ka gona, go molaleng gore Jesu ga se a ka a ba Modimo gape ka morago ga go tsošetšwa legodimong, eupša go e na le moo, o ile a ba sephedi seo se ikemetšego sa moya. Ga go bolelwe ka motho wa boraro a le kgaufsi le Modimo ponong ye. Go sa šetšwe maiteko a go hwetša ditemana tša Mangwalo tša go thekga thuto ya Boraro-botee, moruti wa Dominican e lego Marie-Émile Boismard o ngwadile ka pukung ya gagwe ya À l’aube du christianisme—La naissance des dogmes (Mathomong a Bokriste—Go Tswalwa ga Dithuto) gore: “Polelo ya gore go na le batho ba bararo Modimong o tee . . . ga go moo e ka balwago gona ka Testamenteng e Mpsha.”
Thuto yeo Constantine a bego a e godiša e be e le ya go leka go fediša diphaphang tše di bego di le gona ka Kerekeng ya lekgolong la bone la nywaga. Lega go le bjalo, e ile ya tsoša kgang e nngwe: Na Maria, mosadi yo a belegego Jesu, e be e le “Mmago Modimo”?
Bapiša ditemana tše tša Beibele: Mateo 26:39; Johane 14:28; 1 Bakorinthe 15:27, 28; Bakolose 1:15, 16
THEREŠO:
Thuto ya Boraro-botee e hlamilwe mafelelong a lekgolo la bone la nywaga
Ithute ka mo go oketšegilego
Modimo ke Mang?
Na Modimo o na le leina le gona na o na le taba le rena?


text:
Ruta Bana ba Gago
Rahaba o be a Theetša Ditaba
ANKE re tšee gore ke mo e ka bago nywageng e 3 500 e fetilego. Re motseng wa Jeriko, nageng ya Kanana. Ngwanenyana yo a bitšwago Rahaba o dula motseng wo. O belegwe ka morago ga gore Moše a ntšhe Baisiraele bokgobeng kua Egipita le go ba etelela pele go phatša Lewatle le Lehwibidu ba sepela mo go omilego! Ga go na diradio, dithelebišene goba Inthanete, eupša Rahaba o tseba ka mohlolo wo—gaešita le ge o diragetše kgole kudu le mo a dulago gona. Na o tseba gore o kwele bjang ka wona?— *
Ga go pelaelo gore basepedi ba ile ba laodiša mehlolo ye. Ge a dutše a gola, Rahaba o gopola seo Jehofa a se diretšego batho ba gagwe. Ke moka o kwa dilo tše dingwe tše di makatšago mabapi le Baisiraele. Ka morago ga nywaga e 40 ba le lešokeng, ba ile ba tsena Kanana, gomme Modimo o be a dutše a ba thuša go fenya yo mongwe le yo mongwe yo a bego a ba ganetša. Bjale Rahaba o kwa gore Baisiraele ba hlomile mešaša ka mošola wa Noka ya Jorodane go tloga Jeriko!
Mantšiboeng a mangwe, batho ba šele ba babedi ba tla go Rahaba ka gobane ba tseba gore o šoma lefelong leo baeng ba ka dulago go lona. Ka gona o a ba amogela. Bošego, kgoši ya Jeriko e kwa gore dihlodi tša Isiraele di tlile Jeriko gomme di ile ntlong yeo Rahaba a šomago go yona. Ka gona, kgoši e romela batseta go Rahaba, gomme ba mmotša gore a ntšhe banna bao ba tlilego go yena. Na o tseba seo Rahaba a šetšego a se kwele le seo a se dirilego?—
Go ba gona, gaešita le pele ga ge batseta ba kgoši ba ka fihla, Rahaba o be a šetše a tseba gore baeng ba gagwe e be e le dihlodi tša Baisiraele. Ka gona o ile a ba uta tlhakeng ya ntlo, gomme bjale o botša batseta ba kgoši gore: “Xo byalo, banna bao ba be ba tlile fá xo nna; . . . E itše xe kxôrô e tswalêlwa ka lefsifsana, ba be ba tšwile.” Rahaba o ba kgothatša ka gore: “Kitimang Le ba hlômarêlê.”
O nagana gore ke ka baka la’ng Rahaba a ile a šireletša dihlodi tše?— O hlalosa lebaka ge a ba botša gore: “Nna ke tseba xobane Morêna ó Le neile naxa yé . . . Ka xobane re kwile xobane Morêna ó xopišitše meetse a Lewatlê la mahlaka xe Le fihla mohla Le e-tšwa Egipita.” O be a kwele le ka diphenyo tše dingwe tšeo ka tšona Modimo a dirilego gore Baisiraele ba fenye manaba a bona.
Jehofa o be a thabetše e le ka kgonthe gore Rahaba o šireleditše dihlodi, go etša ge Beibele e re botša go Baheberu 11:31. O be a bile a thabišitšwe ke ge Rahaba a lopa dihlodi ka gore: ‘Ka ge ke le dirile ka botho, nkholofetšeng hle, gore ge le thopa Jeriko le tla šireletša tate le mma le dikgaetšedi tša-ka le banyanana ba-ka.’ Dihlodi di holofetša gore di tla dira bjalo ge feela Rahaba a ka latela ditaelo tša tšona. Na o tseba gore ditaelo tšeo ke dife?—
Dihlodi di itše: ‘Tšea thapo e khubedu o e tlemelele lefasetereng, gomme o kgobe bohle ba geno ba be le wena mo ngwakong wa gago. Ge o ka dira seo, bohle ba lego moo ba tla šireletšega.’ Rahaba o dira ka yona tsela yeo dihlodi di mmoditšego gore a dire ka yona. Na o tseba seo se ilego sa direga ka morago?—
Baisiraele ba fihla ka ntle ga merako ya Jeriko. Ba dikologa motse ga tee ka letšatši ka setu matšatši a tshelelago. Ka letšatši la bošupa, ba o dikologa gašupa gomme ba tšhela lehowa le legolo. Morako o a wa—ntle le moo thapo e khwibidu e lekeletšego gona lefasetereng! Rahaba le ba gabo ba šireletšegile.—Jošua 2:1-24; 6:1-5, 14, 15, 20-25.
Re ka ithuta’ng go seo Rahaba a se dirilego?— Go ba gona, ga se a theetša feela ditaba tšeo di lego mabapi le dilo tšeo Modimo a bego a di dira go šireletša batho ba gagwe, eupša gape o ile a ba thuša ge sebaka sa go dira bjalo se mmulegela. Ee, Rahaba o ile a kgetha go hlankela Jehofa a e-na le batho ba gagwe! Na o tla dira se se swanago?— Re rapelela gore o dire bjalo.
^ ser. 3 Ge e ba o bala le bana, thaladi ke ya go gopotša gore o khutše gomme o lebiše potšišo go bona.


text:
Na o ka Bota Letswalo la Gago Gore le go Hlahle?
“Boikemišetšo bja taelo ye ke lerato le le tšwago pelong e hlwekilego le leo le tšwago letswalong le lebotse.”—1 TIMOTHEO 1:5.
DIKOPELO: 57, 48
1, 2. Ke mang a re neilego letswalo, gona ke ka baka la’ng re ka leboga gore re na le lona?
JEHOFA MODIMO o bopile batho ba na le tokologo ya go ikgethela, ke gore, tokologo ya go itirela diphetho. E le go re thuša go dira diphetho tše dibotse, Jehofa o re neile selo seo se ka re hlahlago. Selo seo ke letswalo, e lego maikwelo a ka gare ao a re thušago go kgethologanya se se nepagetšego go se se fošagetšego. Ge re diriša matswalo a rena ka tsela ya maleba, a ka re thuša go dira dilo tše dibotse gomme ra phema go dira dilo tše mpe. Matswalo a rena ke bohlatse bja gore Jehofa o a re rata le gore o nyaka dilo di re sepelela gabotse.
2 Batho ba bangwe lehono ba dira dilo tše dibotse le go hloya dilo tše mpe gaešita le ge ba sa ithute Beibele. (Bala Baroma 2:14, 15.) Ba thušwa ke’ng? Ba thušwa ke matswalo a bona. Letswalo le thuša batho ba bantši gore ba se ke ba dira dilo tše mpe. Nagana gore lefase le be le tla ba kgopo bjang ge nkabe batho ka moka ba se na matswalo. Ga go pelaelo gore dilo tše mpe tšeo di diregago lehono di be di tla tšhoša kudu. Ruri re leboga gore Jehofa o neile motho yo mongwe le yo mongwe letswalo!
Letswalo leo le tlwaeditšwego gabotse le ka re thuša bjang ge re swanetše go dira diphetho?
3. Matswalo a rena a ka re thuša bjang ka phuthegong?
3 Batho ba bantši ga ba itshwenye ka go tlwaetša matswalo a bona. Lega go le bjalo, batho ba Jehofa ba nyaka gore matswalo a bona a šome gabotse ka gobane a ka ba thuša go godiša botee ka phuthegong. Re nyaka gore matswalo a rena a re gopotše seo Beibele e se bolelago tabeng ya se se nepagetšego le se se fošagetšego, se se lokilego le se sebe. Lega go le bjalo, e le gore re tlwaetše matswalo a rena le go a diriša, ga se ra swanela go fo ithuta seo Beibele e se bolelago. Re swanetše go rata ditekanyetšo tša Modimo gomme re be le tumelo ya gore di tla re thuša. Paulo o ngwadile gore: “Boikemišetšo bja taelo ye ke lerato le le tšwago pelong e hlwekilego le leo le tšwago letswalong le lebotse le leo le tšwago tumelong e se nago boikaketši.” (1 Timotheo 1:5) Ge re tlwaetša matswalo a rena le go a kwa, re tlo rata Jehofa kudu le go ba le tumelo e matla go yena. Tsela yeo re dirišago matswalo a rena ka yona e bontšha kamoo re nago le tswalano ya kgauswi le Jehofa ka gona le kamoo re nyakago go mo thabiša ka gona. Le gona matswalo a rena a utolla seo ge e le gabotse re lego sona.
4. Re ka tlwaetša matswalo a rena bjang?
4 Re ka tlwaetša matswalo a rena bjang? Re swanetše go ithuta Beibele ka mehla, re naganišiše ka seo re se balago gomme re kgopele Jehofa gore a re thuše go diriša seo re ithutilego sona. Se se ra gore ga se ra swanela go fo tlatša dihlogo ka tsebo. Ge re ithuta Beibele, morero wa rena ke go tseba Jehofa gakaone. Seo se re thuša go tseba gore ke Modimo wa mohuta mang, o rata eng le gore ga a rate eng. Ge re dutše re ithuta ka mo go oketšegilego ka Jehofa, mafelelong matswalo a rena a tla lemoga kapejana seo Jehofa a rego se nepagetše le seo a rego se fošagetše. Ge re tlwaetša matswalo a rena, ke moo re tlago go thoma go nagana go swana le Jehofa.
5. Re tlo ahlaahla’ng sehlogong se?
5 Eupša re ka ipotšiša gore: Letswalo leo le tlwaeditšwego gabotse le ka re thuša bjang ge re swanetše go dira diphetho? Re ka bontšha bjang gore re hlompha matswalo a Bakristegotee le rena? Gona matswalo a rena a ka re tutueletša bjang go dira dilo tše di lokilego? Anke re ahlaahleng dikarolo tše tharo tšeo go tšona go nyakegago gore re diriše matswalo ao a tlwaeditšwego gabotse: (1) ditabeng tša kalafo, (2) boitapološong le (3) modirong wa rena wa boboledi.
EBA LE TEKATEKANO
6. Ke diphetho dife tšeo re di dirago ditabeng tša kalafo?
6 Beibele e re re pheme dilo tšeo di ka re gobatšago le gore re dire dilo ka tekatekano, go swana le ge re eja le ge re enwa. (Diema 23:20; 2 Bakorinthe 7:1) Ge re latela keletšo ye ya Beibele, e ka re thuša ditabeng tša maphelo. Ke therešo gore re sa babja le go tšofala. Ke diphetho dife tšeo re ka swanelwago ke go di dira? Dinageng tše dingwe, go na le mehuta e mentši e fapafapanego ya kalafo. Diofisi tša makala ka mehla di amogela mangwalo ao a tšwago go bana babo rena le dikgaetšedi ba botšiša ka mehuta e fapafapanego ya kalafo. Ba bantši ba botšiša gore: “Na go lokile gore mohlanka wa Jehofa a amogele kalafo ye goba yela?”
7. Re ka dira bjang diphetho tše dibotse ditabeng tša tšhelo ya madi?
7 Ofisi ya lekala goba bagolo ba phuthego ga ba na tshwanelo ya go direla Mokriste phetho ditabeng tša kalafo, gaešita le ge Mokriste yoo a botšiša seo a swanetšego go se dira. (Bagalatia 6:5) Lega go le bjalo, bagolo ba ka botša Mokriste yoo seo Jehofa a se bolelago ka kalafo yeo go mo thuša go dira phetho e botse. Ka mohlala, Modimo o re laetše gore re ile madi. (Ditiro 15:29) Taelo ye e thuša Mokriste go kwešiša gabotse gore a ka se amogele kalafo yeo e akaretšago go tšhelwa madi goba dikarolwana tša ona tše nne tše dikgolo. Tsebišo ye e ka kgoma letswalo la Mokriste le nakong ya ge a dira phetho ya ge e ba a tla amogela dikarolwana tše dinyenyane tša madi, e lego dikarolwana tšeo di ntšhitšwego dikarolong tše nne tše dikgolo tša madi. * (Bona mongwalo wa ka tlase.) Ke keletšo efe e nngwe ya Beibele yeo e ka re thušago go dira diphetho tše dibotse ditabeng tša kalafo?
8. Bafilipi 4:5 e ka re thuša bjang go dira diphetho tše dibotse ditabeng tša kalafo?
8 Diema 14:15 e re: “Mang le mang yo a se nago temogo o dumela mantšu ka moka, eupša yo bohlale o šetša dikgato tša gagwe.” Lehono, go ka no ba go se na dikalafo tše di tsebegago tša malwetši a itšego. Ka gona re swanetše go ba šedi kudu ka dikalafo tšeo go thwego di a fodiša, mola go se na bohlatse bja gore go bjalo. Paulo o ngwadile gore: “Anke go lekalekana ga lena go tsebje bathong bohle.” (Bafilipi 4:5) Go ba le tekatekano go tla re thuša go dula re swaregile ka go hlankela Jehofa go e na le go hlwa re tshwenyega ka dikalafo. Ge re ka tshwenyega kudu ka dikalafo, re ka thoma go nagana kudu ka rena. (Bafilipi 2:4) Re a tseba gore re ka se be le mebele e phethagetšego tshepedišong ye. Ka baka leo, kgonthišetša gore go hlankela Jehofa go tla pele bophelong bja gago.—Bala Bafilipi 1:10.
9. Baroma 14:13, 19 e kgoma bjang diphetho tša rena ditabeng tša maphelo, gona botee bja rena bo ka ba kotsing bjang?
9 Mokriste yo a nago le tekatekano a ka se gapeletše ba bangwe go dira seo a naganago gore se lokile. Nageng e nngwe, banyalani ba bangwe ba be ba kgothaletša ba bangwe go nwa dihlare tše itšego le go latela lenaneo le itšego la go ja. Ba ile ba phegelela Bakriste ba bangwe go dira seo, eupša ba bangwe ba gana. Ge dihlare tšeo le lenaneo leo di eba le mafelelo a sa kgahlišego, bana babo rena le dikgaetšedi ba bantši ba ile ba galefa. E be e se phošo gore banyalani bao ba itirele phetho dilong tšeo, e sego go kgothaletša ba bangwe. Na e be e le go bontšha tekatekano go bea botee bja phuthego kotsing ka go kgothaletša mohuta o itšego wa kalafo? Mehleng ya Baroma ba bogologolo, Bakriste ba bangwe ba be ba na le dipono tše di sa swanego ka dijo tše itšego le menyanya. Paulo o ile a ba eletša bjang? O itše: “Motho yo mongwe o tšea letšatši le lengwe e le le fetago le lengwe; yo mongwe o tšea gore letšatši le lengwe le swana le a mangwe ka moka; anke motho yo mongwe le yo mongwe a kgodišege ka mo go tletšego monaganong wa gagwe.” Ka gona anke re itlhokomeleng gore re se kgopiše ba bangwe.—Bala Baroma 14:5, 13, 15, 19, 20.
Kgonthišetša gore go hlankela Jehofa go tla pele bophelong bja gago
10. Ke ka baka la’ng re swanetše go hlompha diphetho tša ba bangwe? (Bona seswantšho seo se lego mathomong a sehlogo.)
10 Ka dinako tše dingwe, re ka no se kwešiše lebaka leo motho yo a itšego ka phuthegong a dirago phetho e itšego tabeng yeo e ithekgilego ka letswalo. Re swanetše go dira’ng ge re sa kwešiše? Ga se ra swanela go kitimela go mo ahlola goba go mo gapeletša go fetoša monagano. Mohlomongwe go sa nyakega gore a tlwaetše letswalo la gagwe kutšwanyana, goba mohlomongwe le fokola kudu. (1 Bakorinthe 8:11, 12) Goba mohlomongwe matswalo a rena ke ona a sego a tlwaetšwa gabotse. Ge go tliwa ditabeng tša kalafo le ditaba tše dingwe, yo mongwe le yo mongwe wa rena o swanetše go itirela phetho le go lebeletšana le ditlamorago tša phetho yeo.
THABELA BOITAPOLOŠO
11, 12. Beibele e re thuša bjang go kgetha boitapološo?
11 Jehofa o re bopile ka tsela ya gore re kgone go itapološa le go holwa ke seo. Solomone o ngwadile gore go na le “nako ya go sega” le “nako ya go bina.” (Mmoledi 3:4) Lega go le bjalo, ga se boitapološo ka moka bo holago, bo lapološago goba bo thabišago. E bile ga se ra swanela go fetša nako e ntši kudu re itapološa. Matswalo a rena a ka re thuša bjang go thabela boitapološo bjo Jehofa a bo amogelago le bjo bo ka re holago?
‘Na letswalo la ka le a ntemoša ge ke lekega?’
12 Beibele e re lemoša gore re pheme “mediro ya nama.” Mediro yeo e akaretša “bootswa, go se hlweke, boitshwaro bjo bo hlephilego, borapedi bja medimo ya diswantšho, go dirišana le meoya e mebe, bonaba, tshele, lehufa, go tlalelana ka bogale, diphenkgišano, dikarogano, dihlotswana tša bokgelogi, mona, botagwa, menyanya ya mašata le dilo tša go swana le tše.” Paulo o ngwadile gore “bao ba tlwaelago go dira dilo tše bjalo ba ka se je bohwa bja Mmušo wa Modimo.” (Bagalatia 5:19-21) Ka gona re ka ipotšiša gore: ‘Na letswalo la ka le nthuša go phema dipapadi tše di dirago gore ke be bogale, ke phadišane, ke be le moya wa botšhaba goba ke be le bošoro? Na letswalo la ka le a ntemoša ge ke lekega go bogela filimi yeo e nago le dikarolo tše di bontšhago batho bao ba sa aparago goba yeo e kgothaletšago boitshwaro bjo bo gobogilego, botagwa goba boloi?’
13. Keletšo yeo e lego go 1 Timotheo 4:8 le go Diema 13:20 e ka re thuša bjang tabeng ya boitapološo?
13 Melao ya motheo ya Beibele e ka re thuša go tlwaetša matswalo a rena tabeng ya boitapološo. Ka mohlala, Beibele e re “go tlwaetša mmele go hola ganyenyane.” (1 Timotheo 4:8) Batho ba bantši ba nagana gore go itšhidulla ka mehla go a lapološa e bile go dira gore ba ikwe ba phetše gabotse. Eupša go thwe’ng ge e ba re nyaka go itšhidulla le sehlopha se itšego? Na go na le taba gore re itšhidulla le bomang? Diema 13:20 e re botša gore: “Yo a sepelago le ba bohlale o tla hlalefa, eupša yo a gweranago le ditlaela o tla tshereana.” Ka gona, go bohlokwa gore re diriše matswalo a rena ao a tlwaeditšwego ka Beibele ge re kgetha boitapološo.
14. Lapa le lengwe le ile la diriša bjang Baroma 14:2-4?
14 Christian le Daniela ba na le bana ba babedi ba nywageng ya bofsa. Christian o re: “Borapeding bja rena bja Lapa, re ile ra ahlaahla taba ya boitapološo. Re ile ra dumelelana gore ditsela tše dingwe tša go itapološa di a amogelega mola tše dingwe di sa amogelege. Re ile ra ithuta le gore ke bomang bao re ka rego ke bagwera ba babotse. Yo mongwe wa barwedi ba rena o llile ka gore nakong ya matena kua sekolong, bafsa ba bangwe ba Dihlatse ba be ba itshwara ka tsela yeo a bego a nagana gore ga se ya maleba. O re le yena o ile a ikwa a lekega go ba ekiša. Re ile ra mo hlalosetša gore motho yo mongwe le yo mongwe o na le letswalo, le gore le swanetše go re hlahla ge re kgetha seo re se dirago gotee le batho bao re se dirago le bona.”—Bala Baroma 14:2-4.
15. Mateo 6:33 e ka re thuša bjang ge re rulaganya boitapološo?
15 O fetša nako e kaaka’ng o itapološa? Na o etiša pele mediro ya go swana le go ya dibokeng, tšhemong le go ithuta Beibele goba na boitapološo bo tla pele bophelong bja gago? Ke’ng seo o se etišago pele? Jesu o itše: “Tšwelang pele le tsoma Mmušo pele le toko ya gagwe gomme dilo tše tše dingwe ka moka le tla di okeletšwa.” (Mateo 6:33) Ge o dira phetho ya kamoo o ka dirišago nako ya gago, na letswalo la gago le go gopotša ka keletšo ye ya Jesu?
RE TUTUELETŠWA GO BOLELA DITABA TŠE DIBOTSE
16. Matswalo a rena a re kgothaletša bjang go bolela ditaba tše dibotse?
16 Letswalo leo le tlwaeditšwego gabotse ga le re lemoše feela ge re dira dilo tše di fošagetšego, eupša gape le re tutueletša go dira dilo tše dibotse. Se sengwe sa dilo tšeo ke go bolela ditaba tše dibotse ka ntlo le ntlo le go nea bohlatse go bao re kopanago le bona kae le kae. Se ke seo Paulo a ilego a se dira. O ngwadile gore: “Ke tlamegile. Ruri, go madimabe nna ge e ba ke se ka bolela ditaba tše dibotse!” (1 Bakorinthe 9:16) Ge re dutše re ekiša Paulo, re tla ba le letswalo le lebotse, re tseba gore re dira se se nepagetšego. Le gona ge re botša ba bangwe ditaba tše dibotse, re kgoma matswalo a bona. Paulo o itše: “Ka go bonagatša therešo [re] ipolelela letswalong la motho yo mongwe le yo mongwe mahlong a Modimo.”—2 Bakorinthe 4:2.
17. Kgaetšedi yo mongwe wa mofsa o ile a latela bjang letswalo la gagwe leo le tlwaeditšwego ka Beibele?
17 Ge Jacqueline a be a na le nywaga e 16, o be a ithuta thutaphedi (biology) sekolong. Lega go le bjalo, barutwana ba be ba rutwa gore dilo di itirile. O re: “Letswalo la ka le be le sa ntumelele go tšea karolo ka botlalo dipoledišanong tšeo go etša ge ke be ke dira bjalo ka mehla. Ke be nka se kgone go thekga thuto ya gore dilo di itirile. Ke ile ka ya go morutiši gomme ka mo hlalosetša seo nna ke se dumelago. Seo se ilego sa mmakatša ke gore ga se a ba le bothata e bile o ile a mpha sebaka sa go hlalosetša klase ka moka ka taba ya tlholo.” Jacqueline o ile a thabišwa ke go tseba gore o theeditše letswalo la gagwe leo le tlwaeditšwego ka Beibele le go le latela. Na letswalo la gago le go tutueletša go dira se se nepagetšego?
18. Ke ka baka la’ng re swanetše go nyaka go ba le letswalo le lebotse leo re ka le botago?
18 Pakane ya rena ke go phela ka go dumelelana le melao ya motheo ya Jehofa le ditekanyetšo tša gagwe. Ka gona letswalo la rena le ka re thuša go fihlelela pakane yeo. Ge re ithuta Lentšu la Modimo ka mehla le go naganišiša ka lona e bile re diriša seo re ithutago sona, re tla tlwaetša matswalo a rena. Ge re ka dira seo, mpho ye e kgahlišago e tla re hlahla maphelong a rena!
^ ser. 7 Bala sehlogo sa “Dipotšišo tše Tšwago go Babadi” ka go Morokami wa June 15, 2004, matlakala 29-31.


text:
Ditaba tše Difsa
Dihlatse di Lokiša Letamo Leo le Nago le Mengwaga e 60 le Dirilwe Kua Warwick
Ge Dihlatse tša Jehofa di be di aga ntlokgolo ya tšona di ile tša lokiša letamo leo le bego le senyegile la kua Sterling Forest State Park.
Tša Molao le Ditokelo tša Batho
Na Bahram Hemdemov o tla Lokollwa le Sehlopha se se Latelago sa Bagolegwa Bao ba Tlago go Lebalelwa?
Dihlatse di holofela gore mopresitente wa Turkmenistan e lego Gurbanguly Berdimuhamedov o tla lokolla Bahram nakong e tlago ge a lebalela le go lokolla sehlopha se sengwe sa bagolegwa.


text:
Na o be o Tseba?
Dikgopha tšeo di bego di dirišwa mehleng ya Beibele ke eng?
Beibele e re dikgopha di be di dirišetšwa go nkgiša diaparo le malao bose. (Psalme 45:8; Diema 7:17; Sefela sa Difela 4:14) Dikgopha tšeo go bolelwago ka tšona ka Beibeleng gantši di be di etšwa sehlareng sa Agarwood (mohuta o mongwe wa sehlare sa Aquilaria). Ge kota ya sehlare seo e bola, e ntšha makhura a go nkga bose le borekhu. Kota yeo e a šilwa gore e be lerole, gomme la rekišwa e le senkgišabose sa “dikgopha.”
Beibele e bapetša ditente tša Isiraele le “dikgopha tšeo Jehofa a di bjetšego.” (Numeri 24:5, 6) Se se ka ba se šupa go sebopego sa sehlare sa Agarwood, sa botelele bja mo e ka bago dimithara tše 30 gomme makala a sona a naba. Gaešita le ge sehlare se se sa hwetšagale Isiraeleng ya mehleng yeno, A Dictionary of the Bible e bega gore “ga go na seo se ka thibelago kgopolo ya gore sehlare se le tše dingwe tšeo ga bjale di sa tsebjego [tikologong] di be di bjetšwe Moeding wa Jorodane o nago le dibjalo tše dintši kudu.”
Ke dibego dife tšeo di bego di amogelega tempeleng kua Jerusalema?
Molao wa Modimo o bontšha gore dihlabelo ka moka tšeo di bego di dirwa tempeleng di be di swanetše go ba tše kaonekaone. Modimo o be a ka se amogele dihlabelo tšeo di golofetšego. (Ekisodo 23:19; Lefitiko 22:21-24) Go ya ka mongwadi wa Mojuda wa lekgolong la pele la nywaga C.E. e lego Philo, baperisita ka nako yeo ba be ba lekola diphoofolo “go tloga hlogong go fihla leotong” bakeng sa go kgonthišetša gore di be di phetše gabotse e bile ‘di se na bosodi le ge e le bofe.’
Seithuti E. P. Sanders se re go ka direga gore balaodi ba tempeleng “ba be ba laela barekiši bao ba botegago gore ba rekiše diphoofolo le dinonyana tšeo di šetšego di hlahlobilwe ke baperisita. Maemong a bjalo, morekiši o be a swanetše go nea moreki rasiti, go bontšha gore phoofolo e be e se ya golofala.”
Ka 2011, baepi ba marope ba hweditše rasiti goba silipi se bjalo kgauswi le tempele—setempe sa letsopa sa go lekana le tšhelete ya tšhipi sa magareng ga lekgolo la pele la nywaga B.C.E. le la 70 C.E. Mantšu a yona a Searama a ile a fetolelwa ke baepi ba marope e le a rego, “Tše di Hlwekilego go Modimo.” Go naganwa gore balaodi ba tempeleng ba be ba kgomareditše rasiti yeo phoofolong yeo go bego go tlo dirwa sehlabelo ka yona.


text:
KGAOLO YA LESOMETEE
Ke ka Baka la Eng go na le Tlaišego e Kaakaa?
1, 2. Batho ba bantši ba ipotšiša eng?
TSUNAMI e senya motse. Motho yo a swerego sethunya o thunya batho ka kerekeng, a gobatša le go bolaya ba bantši. Kankere e bolaya mma, gomme o tlogela bana ba bahlano.
2 Ge dikotsi goba masetlapelo a go swana le a go boletšwego ka ona ka mo godimo a direga, batho ba bantši ba ipotšiša gore: “Ka baka la’ng?” Batho ba bantši ba ipotšiša gore ke ka baka la eng lefase le tletše ka lehloyo le tlaišego. Na le wena o kile wa ipotšiša potšišo yeo?
3, 4. (a) Ke dipotšišo dife tšeo Habakuku a ilego a di botšiša? (b) Jehofa o ile a mo araba bjang?
3 Ka Beibeleng, re ithuta gore banna bao ba bego ba na le tumelo e tiilego go Modimo le bona ba ile ba botšiša dipotšišo tše bjalo. Ka mohlala, moporofeta Habakuku o ile a botšiša Jehofa gore: “Ke ka baka la’ng o ntesa ke bona tše di kwešago bohloko gomme wena o dula o lebeletše bokgopo? Ke ka baka la’ng ke lebane le bohlakodi le bošoro? Ke ka baka la’ng go ngangišanwa le gona ke ka baka la’ng go dirwa bošoro?”
4 Go Habakuku 2:2, 3, re bala karabo yeo Modimo a ilego a e nea Habakuku ya dipotšišo tša gagwe le kamoo A ilego a mo holofetša gore o tla lokiša boemo bjoo. Jehofa o rata batho ka mo go tseneletšego. Beibele e re: “O a [re] hlokomela.” (1 Petro 5:7) Ge e le gabotse, Modimo o hloile go bona tlaišego go feta rena. (Jesaya 55:8, 9) Ka gona, anke re ahlaahleng potšišo ye e rego: Ke ka baka la’ng go na le tlaišego e kaakaa mo lefaseng?
KE KA BAKA LA ENG GO NA LE TLAIŠEGO E KAAKAA?
5. Ke’ng seo baruti ba bantši ba se bolelago ka tlaišego? Beibele e ruta’ng?
5 Baruti gantši ba bolela gore ge batho ba tlaišega ke thato ya Modimo. Ba bangwe ba bolela gore selo se sengwe le se sengwe seo se diragalelago motho, go akaretša le masetlapelo, se rerilwe ke Modimo gomme le ka mohla re ka se kwešiše gore ke ka baka la eng se direga. Ba bangwe ba re lebaka la gore batho ba hwe, go akaretša le bana, ke gore ba be le Modimo kua legodimong. Eupša seo ga se therešo. Le ka mohla Jehofa ga a dire gore dilo tše mpe di direge. Beibele e re: “Go dira tše kgopo a go be kgole le Modimo wa therešo, le go dira ka go hloka toka a go be kgole le Ramatlaohle!”
6. Ke ka baka la’ng batho ba bantši ba bea Modimo molato bakeng sa tlaišego ka moka e diregago mo lefaseng?
6 Batho ba bantši ba bea Modimo molato bakeng sa tlaišego ka moka e diregago mo lefaseng ka gobane ba nagana gore ke yena a bušago lefase. Eupša ka ge re ithutile go Kgaolo 3, mmuši wa kgonthe wa lefase le ke Sathane Diabolo.
7, 8. Ke ka baka la’ng go na le tlaišego e kaakaa mo lefaseng?
7 Beibele e re botša gore “lefase ka moka le rapaletše matleng a yo kgopo.” (1 Johane 5:19) Mmuši wa lefase le, e lego Sathane, o bogale e bile o sehlogo. O ‘timetša lefase ka moka.’ (Kutollo 12:9) Batho ba bantši ba a mo ekiša. Ka gona le ke le lengwe la mabaka ao lefase le tletšego ka maaka, lehloyo le bošoro.
8 Go na le mabaka a mangwe ao ka ona go nago le tlaišego e kaakaa mo lefaseng. Ka morago ga gore Adama le Efa ba se kwe Modimo, ba ile ba fetišetša sebe go bana ba bona. Le gona ka baka la sebe, batho ba dira gore batho ba bangwe ba tlaišege. Gantši ba nyaka gore ba be bohlokwa kudu go feta ba bangwe. Ba alwa, ba ya ntweng gomme ba gatelela ba bangwe. (Mmoledi 4:1; 8:9) Ka dinako tše dingwe batho ba tlaišega ka baka la “nako le ditiragalo tšeo di sa letelwago.” (Mmoledi 9:11) Ge ba le lefelong le le fošagetšego ka nako e fošagetšego, ba ka welwa ke dikotsi le go diragalelwa ke dilo tše dingwe tše mpe.
9. Ke ka baka la’ng re ka kgodišega gore Jehofa o na le lebaka le le kwagalago la go dumelela tlaišego gore e tšwele pele e le gona?
9 Jehofa le ka mohla ga a dire gore go be le tlaišego. Ga se ra swanela go mmea molato ka dintwa, bosenyi le ka tsela yeo batho ba swarwago gampe. Modimo ga a dire gore dikotsi tše bjalo ka ditšhišinyego tša lefase, madimo le mafula di be gona. Eupša o ka ipotšiša gore: ‘Ge e ba Jehofa e le Modimo yo matla legohleng, ke ka baka la’ng a sa thibele dilo tšeo tše mpe gore di se direge?’ Re a tseba gore Modimo o tloga a na le taba le rena, ka gona o swanetše go ba a na le lebaka le le kwagalago la go dumelela tlaišego gore e tšwele pele e le gona.
LEBAKA LEO MODIMO A DUMELELAGO TLAIŠEGO
10. Sathane o ile a latofatša Jehofa ka’ng?
10 Kua serapeng sa Edene, Diabolo o ile a fora Adama le Efa. Sathane o ile a latofatša Modimo ka gore ke Mmuši yo mobe. O ile a bolela gore Modimo o be a tima Adama le Efa selo se itšego se sebotse. Sathane o be a nyaka gore ba dumele gore yena o be a tla ba mmuši yo kaone go feta Jehofa le gore ga ba hloke Modimo.
11. Ke potšišo efe yeo re swanetšego go e araba?
11 Adama le Efa ba ile ba se kwe Jehofa le go rabela go yena. Ba be ba nagana gore ba na le tshwanelo ya go ikgethela se se lokilego le se se fošagetšego. Jehofa o be a tla hlatsela bjang gore marabele a a be a bolela maaka le gore yena o tseba seo se tlago go re hola?
12, 13. (a) Ke ka baka la’ng Jehofa a se a ka a fediša marabele le semeetseng? (b) Ke ka baka la’ng Jehofa a ile a dumelela Sathane gore e be mmuši wa lefase le le gore batho ba ipuše?
12 Jehofa ga se a ka a fediša Adama le Efa le semeetseng. Go e na le moo, o ile a ba dumelela gore ba be le bana. Ke moka Jehofa o ile a dira gore bana ba Adama le Efa ba kgone go ikgethela yoo ba nyakago e e ba mmuši wa bona. Morero wa Jehofa e be e le gore lefase le tlale ka batho bao ba phethagetšego, gomme seo se be se tla direga go sa šetšwe seo Diabolo a lekago go se dira.
13 Sathane o ile a belaela tsela ya Jehofa ya go buša pele ga barongwa ba dimilione. (Jobo 38:7; Daniele 7:10) Ka gona Jehofa o ile a nea Sathane nako ya go hlatsela ge e ba seo a se bolelago e le therešo. Le gona Modimo o ile a nea batho nako ya go ipuša ka tlase ga taolo ya Sathane gore ba bone ge e ba ba tla atlega ntle le thušo ya Modimo.
14. Nako yeo batho ba e feditšego ba ipuša e hlatsetše’ng?
14 Batho ba lekile go ipuša ka mengwaga e dikete, eupša ba paletšwe. Go bonagetše gore Sathane o bolela maaka. Batho ba hloka thušo ya Modimo. Moporofeta Jeremia o be a nepile ge a be a re: “Ke tseba gabotse, wena Jehofa, gore tsela ya motho ga e matleng a gagwe. Ga go matleng a motho yo a sepelago gore a laole dikgato tša gagwe.”
KE KA BAKA LA ENG JEHOFA A TŠEA NAKO E KAAKAA?
15, 16. (a) Ke ka bala la’ng Jehofa a dumeletše tlaišego gore e be gona ka nako e telele gakaakaa? (b) Ke ka baka la’ng Jehofa a se a lokiša mathata ao a bakilwego ke Sathane?
15 Ke ka baka la’ng Jehofa a dumeletše tlaišego gore e be gona ka nako e telele gakaakaa? Ke ka baka la’ng a sa thibele dilo tše mpe gore di se direge? Go tšere nako go hlatsela gore pušo ya Sathane e paletšwe. Batho ba lekile mehuta ka moka ya go buša, eupša ga se ba atlega. Le ge ba dirile tšwelopele ya thutamahlale le thekinolotši, eupša go hloka toka, bodiidi, bosenyi le dintwa di oketšegile go feta le ge e le neng pele. Re ka se kgone go ipuša ntle le Modimo.
16 Lega go le bjalo, Jehofa ga se a lokiša mathata ao a bakilwego ke Sathane. Ge a be a ka a lokiša, se se be se tla bolela gore o thekga bogoši bja Sathane. Modimo a ka se tsoge a thekga bogoši bja Sathane. Le gona, batho ba be ba tla nagana gore ba ka kgona go ipuša. Eupša ao ke maaka, e bile Jehofa a ka se a thekge. Ga a ke a bolela maaka.
17, 18. Jehofa o tla dira’ng ka dilo ka moka tšeo Sathane a di sentšego?
17 Na Jehofa a ka lokiša dilo tšeo di sentšwego ke borabele bja Sathane le batho? Ee. Go Modimo, dilo ka moka di a kgonega. Jehofa o a tseba gore o tla araba neng ka mo go kgotsofatšago dilo ka moka tšeo Sathane a mo latofaditšego ka tšona. Ke moka o tla dira lefase gore e be paradeise, ka ge a be a rerile bjalo. Bohle “bao ba lego mabitleng” ba tla tsošwa. (Johane 5:28, 29) Le ka mohla batho ba ka se babje goba go hwa. Jesu o tla lokiša dilo ka moka tšeo Sathane a di sentšego. Jehofa o tla diriša Jesu go “fediša mediro ya Diabolo.” (1 Johane 3:8) Re leboga Jehofa gore gona bjale ga a re felele pelo e le gore re kgone go mo tseba le go mo kgetha gore e be Mmuši wa rena. (Bala 2 Petro 3:9, 10.) Le ge re tlaišega, o re thuša gore re kgotlelele.
18 Jehofa ga a re gapeletše gore re kgethe yena gore a re buše. O file batho mpho ya tokologo ya boikgethelo. Anke re ahlaahleng seo mpho ye ya bohlokwa kudu e se bolelago go rena.
O TLA DIRIŠA BJANG MPHO YA TOKOLOGO YA BOIKGETHELO?
19. Ke mpho efe e kgahlišago yeo Jehofa a re filego yona? Ke ka baka la’ng re swanetše go leboga mpho ye?
19 Mpho ye e kgahlišago ya tokologo ya boikgethelo yeo Jehofa a re filego yona e re dira gore re fapane le diphoofolo. Gantši diphoofolo di dira dilo ka tlhago, eupša rena re kgona go kgetha kamoo re nyakago go phela ka gona le go kgetha ge e ba re nyaka go kgahliša Jehofa. (Diema 30:24) Le gona, ga re swane le metšhene yeo e dirago feela dilo tšeo e hlametšwego go di dira. Re na le tokologo ya go ikgethela seo re nyakago go ba sona, go ikgethela bagwera le go ikgethela seo re nyakago go se dira ka maphelo a rena. Jehofa o nyaka gore re thabele bophelo.
20, 21. Ke kgetho efe e kaone yeo o ka e dirago gona bjale?
20 Jehofa o nyaka gore re mo rate. (Mateo 22:37, 38) O swana le tate yo a thabelago go kwa ngwana wa gagwe a bolela go tšwa pelong e sego ka go gapeletšwa gore: “Ke a go rata.” Jehofa o re file tokologo ya go kgetha ge e ba re tla mo hlankela goba go se bjalo. Sathane, Adama le Efa ba ile ba kgetha go se kwe Jehofa. Wena o tla diriša bjang mpho ya gago ya tokologo ya boikgethelo?
21 Diriša tokologo ya gago ya boikgethelo go hlankela Jehofa. Go na le batho ba bangwe ba dimilione bao ba kgethilego go thabiša Modimo e sego Sathane. (Diema 27:11) O ka dira’ng gona bjale gore o tle o phele lefaseng le lefsa la Modimo ge a fedišitše tlaišego ka moka? Kgaolo e latelago e tlo araba potšišo yeo.